**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2024, ημέρα Τετάρτη και ώρα 17.30΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD» (3η συνεδρίαση).

Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Διονύσιος Ακτύπης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Θεοχάρης (Χάρης) Θεοχάρης, Σταύρος Καλαφάτης, Άννα Καραμανλή, Γεώργιος Κοτρωνιάς, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Μιχαήλ (Μιχάλης) Παπαδόπουλος, Ιωάννης Πασχαλίδης, Ευστράτιος (Στράτος) Σιμόπουλος, Κωνσταντίνος Σκρέκας, Ιωάννης Τραγάκης, Χρήστος Γιαννούλης, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Νικόλαος Παππάς, Ιωάννης Σαρακιώτης, Ελένη-Μαρία (Μιλένα) Αποστολάκη, Ελένη Βατσινά, Παύλος Γερουλάνος, Μιχαήλ Κατρίνης, Παρασκευάς (Πάρις) Κουκουλόπουλος, Νικόλαος Καραθανασόπουλος, Αφροδίτη Kτενά, Βασίλειος Μεταξάς, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ευκλείδης Τσακαλώτος, Ανδρέας Βορύλλας, Δημήτριος Νατσιός, Ελένη Καραγεωργοπούλου, Ιωάννης Κόντης και Ελευθέριος Αυγενάκης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι καλημέρα. Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD».

Στο σημείο αυτό, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου:

Ο Εισηγητής της Πλειοψηφίας, κ. Στυλιανός (Στέλιος) Πέτσας, ψηφίζει;

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας):** «Υπέρ».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** «Υπέρ».

Ο Εισηγητής της Μειοψηφίας, κ. Γεώργιος Καραμέρος, ψηφίζει;

Θα έρθει σε λίγο.

Ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Παύλος Γερουλάνος, ψηφίζει;

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Με επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Με επιφύλαξη.

Η Ειδική Αγορήτρια της Κ.Ο. «Κ.Κ.Ε.», κυρία Αφροδίτη Κτενά, ψηφίζει;

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κ.Κ.Ε.»):** «Κατά».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** «Κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος, ψηφίζει;

**ΒΑΣΙΛΕΙΟΣ ΒΙΛΙΑΡΔΟΣ (Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Με επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Με επιφύλαξη.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, ψηφίζει;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** «Κατά».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** «Κατά».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας, ψηφίζει;

Θα έρθει σε λίγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, ψηφίζει;

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Με επιφύλαξη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Με επιφύλαξη.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, ψηφίζει;

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** «Κατά».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** «Κατά».

Το λόγο έχει ο Εισηγητής της Πλειοψηφίας, κ. Στυλιανός (Στέλιος) Πέτσας, για 10 λεπτά.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Η χθεσινή εισήγησή μου κατέληγε, ότι υπάρχουν πολύ σημαντικά θετικά στοιχεία σε αυτή τη Σύμβαση, την οποία έχουμε ενώπιόν μας, προκειμένου να κυρωθεί από τη Βουλή των Ελλήνων. Με τη Συμφωνία, η οποία επήλθε μεταξύ του ΤΧΣ και των ιδιωτών επενδυτών της «Thrivest» αποτρέπονται κίνδυνοι, ενώ την ίδια στιγμή επέρχονται πολλά θετικά χαρακτηριστικά στοιχεία, θα συμπυκνώσω τα περισσότερα για να μην επαναλάβω την χθεσινή μου ομιλία, προκειμένου να μπορέσω να τοποθετηθώ και σε δύο, τρία σημεία που ακούστηκαν από τους συναδέλφους και χθες και σήμερα. Όλα αυτά τα θετικά στοιχεία ενισχύθηκαν ακόμα περισσότερο με την ακρόαση των φορέων, που μόλις ολοκληρώθηκε, κύριε Πρόεδρε, γιατί νομίζω είναι ενισχυτικά αυτών των έξι σημείων που θα προσπαθήσουν να σας πύκνωσαν τώρα.

Με τη Σύμβαση αυτή, λοιπόν, την οποία καλούμαστε να κυρώσουμε, κύριοι συνάδελφοι, δημιουργείται ένας πέμπτος τραπεζικός πόλος, ο οποίος έρχεται να συνεισφέρει προς όφελος του ανταγωνισμού, αλλά και της χρηματοπιστωτικής σταθερότητας.

Το δεύτερο στοιχείο είναι ότι με την αύξηση του μετοχικού κεφαλαίου των 735 εκατομμυρίων ευρώ, όπως είπαμε και χθες, το Ταμείο Χρηματοπιστωτικής Σταθερότητας (ΤΧΣ) θα διατηρήσει μια ισχυρή μειοψηφία από 35% έως 37% στη νέα πολύ μεγαλύτερη τράπεζα που δημιουργείται.

Το τρίτο στοιχείο είναι ότι με αυτή τη Συμφωνία αποπληρώνεται το ομόλογο στο Ελληνικό Δημόσιο ύψους 100 εκατομμυρίων ευρώ, που είχε ημερομηνία λήξης το 2028, και που αν δεν υπήρχε Συμφωνία αυτή, θα ήταν πολύ αβέβαιη η αποπληρωμή του.

Το τέταρτο θετικό στοιχείο είναι ότι αποτρέπεται κούρεμα καταθέσεων περίπου 1,6 δισεκατομμύρια ευρώ, όπως ακούσαμε πριν, γιατί, όπως διευκρινίστηκε και από τον Διοικητή της Τράπεζας της Ελλάδος, οι δύο τράπεζες, εν προκειμένω, η Attica Bank, δεν πληρούσε τις προϋποθέσεις να υπαχθεί στο άρθρο 145Β του ν.4261/2014 και έτσι δεν μπορούσε να μεταφερθούν αυτές οι καταθέσεις σε άλλο πιστωτικό ίδρυμα.

Το πέμπτο στοιχείο είναι ότι αποτρέπεται η καταβολή περίπου 1,8 δισεκατομμυρίων ευρώ από το Ταμείο Εγγύησης Καταθέσεων και Επενδύσεων (Τ.Ε.Κ.Ε.) για το κομμάτι των εγγυημένων καταθέσεων, εκείνων δηλαδή, που καλύπτονται από τις εγγυήσεις του Τ.Ε.Κ.Ε. για τους λοιπούς καταθέτες, νοικοκυριά και επιχειρήσεις.

 Το έκτο στοιχείο, που εγώ το θεωρώ πολύ σημαντικό, είναι ότι αποτρέπεται ο εκμηδενισμός τον 480 εκατομμυρίων ευρώ, το ποσό που είχε συνεισφέρει το ΤΧΣ στην Attica Bank και διατηρεί σήμερα στο χαρτοφυλάκιο του.

Για αυτούς τους 6 βασικούς λόγους, με την κύρωση της Σύμβασης που έχουμε ενώπιόν μας, επιτυγχάνονται οφέλη και αποτρέπονται κίνδυνοι -όπως είπα και στην αρχή- και είναι προς το συμφέρον και της ελληνικής οικονομίας και του ελληνικού δημοσίου και των φορολογουμένων και, φυσικά των καταθετών, αλλά και για τους μετόχους των δύο Τραπεζών.

Επομένως, είναι κάτι, το οποίο είναι θετικό και καλώ να υπερψηφίσουμε αυτήν τη Σύμβαση.

Σε αυτό το σημείο, όμως, θα ήθελα να τοποθετηθώ σε δύο τρία σημεία, που ακούστηκαν από τους συναδέλφους και τα οποία καλό είναι να τα υπενθυμίζουμε, προκειμένου να μας βοηθούν στις συζητήσεις για τον τραπεζικό κλάδο και την πορεία του τραπεζικού συστήματος στην ελληνική οικονομία.

 Ένα στοιχείο, το οποίο το θεωρώ πολύ θετικό, είναι ότι εχθές αναρωτήθηκε ο Εισηγητής της Μειοψηφίας κ. Καραμέρος για την αναβαλλόμενη φορολογία, για το πώς διαμορφώνεται η αναβαλλόμενη φορολογική απαίτηση, σήμερα, στο τραπεζικό σύστημα, που είναι -κατά κοινή ομολογία- ένα όχι τόσο καλής ποιότητας στοιχείο της κεφαλαιακής επάρκειας των τραπεζών.

Φαντάζομαι ότι είμαστε όλοι ευχαριστημένοι και θα ήθελα να το ακούσω και αυτό ενδεχομένως, αφού υπάρχει αυτή η αγωνία από τους συναδέλφους της αντιπολίτευσης, ότι είναι πολύ θετικό. Είναι πολύ θετικό ότι 44,4 εκατομμύρια ευρώ, που θα ήταν η αναβαλλόμενη φορολογική απαίτηση από τη νέα τράπεζα δεν θα αναζητηθεί, σύμφωνα με τη Σύμβαση που έχουμε ενώπιον μας. Θα είναι πολύ καλύτερης ποιότητας η κεφαλαιακή επάρκεια της νέας τράπεζας που δημιουργείται. Και, φυσικά, μειώνεται αυτή η αναβαλλόμενη φορολογική απαίτηση, κάτι που είναι θετικό συνολικά για το τραπεζικό σύστημα, αλλά και την ελληνική οικονομία.

Το δεύτερο στοιχείο. Ήταν πολύ ξεκάθαρη η τοποθέτηση για το άρθρο 145β που, όπως είπα και πριν, δεν μπορούσε να μεταφερθεί το στοιχείο των καταθέσεων της Attica Bank σε άλλο πιστωτικό ίδρυμα. Γιατί αναρωτήθηκε, χθες, ο Ειδικός Αγορητής των Σπαρτιατών αν ο ν.4261/2014 εφαρμόζεται. Είναι καλό για όλους μας και στη Βουλή, αλλά και τους πολίτες που μας ακούνε, όταν έχουμε μια διαβεβαίωση από την Τράπεζα της Ελλάδος ότι δεν πληρούνται κάποιες προϋποθέσεις, να αποδεχόμαστε αυτή την επιλογή και να προχωρούμε σε ρεαλιστικές λύσεις. Και όχι σε φαντασιακές λύσεις, οι οποίες δυστυχώς δεν υπάρχουν στο τραπέζι.

Και αυτό με φέρνει στο τρίτο στοιχείο. Και από τον κύριο Ηλιόπουλο που τοποθετήθηκε χθες και αναφέρθηκε στη δική μου τοποθέτηση, σχετικά με την κερδοφορία των τραπεζών. Αναφέρθηκα στις προκλήσεις που αντιμετωπίζει το τραπεζικό σύστημα. Μία από αυτές είναι η διατήρηση της κερδοφορίας. Αυτό δεν είναι κάτι που το λέω φυσικά μόνο εγώ. Ο ίδιος ο Διοικητής της Τράπεζας της Ελλάδος το αναφέρει στην Έκθεση του για τη νομισματική πολιτική.

Αλλά, αναρωτιέμαι. Δεν θέλουμε κερδοφορία στις τράπεζες; Θέλουμε ζημιογόνες τράπεζες; Θέλουμε προβλήματα στο τραπεζικό σύστημα; Δεν θέλουμε να μπορεί να συνεισφέρει αυτό που κάνει, δηλαδή το διαμεσολαβητικό του ρόλο, προκειμένου να διοχετεύονται, στην πραγματική οικονομία, πιστώσεις για να εξυπηρετούνται επενδυτικά σχέδια ή αγωνίες των νοικοκυριών;

 Νομίζω την απάντηση την έδωσε και ο κ. Τζανακόπουλος, σήμερα, σε συνέχεια του κυρίου Ηλιόπουλου, χθες από τη Νέα Αριστερά. Μάλλον, δεν επιθυμούν καθόλου τράπεζες. Γι’ αυτό και έκλεισαν τις τράπεζες, το 2015.

Και μου κάνει πραγματικά πολύ μεγάλη εντύπωση ότι συνεχίζουμε να συζητούμε αυτό το θέμα, σαν να μην έχουμε διδαχθεί τίποτα από το πρόσφατο παρελθόν. Δεν είναι κακό να γνωρίζει κανείς ότι οι πολιτικές επιλογές ζημίωσαν και το τραπεζικό σύστημα και την ελληνική οικονομία. Δεν μπορεί, για παράδειγμα, να αναρωτιέται σήμερα ο κ. Τζανακόπουλος για το πόσο ήταν η αξία -αν κατάλαβα καλά- των τραπεζών που διακατείχε στο χαρτοφυλάκιο του το Ταμείο Χρηματοπιστωτικής Σταθερότητας, το 2012 ή το 2013 ή το 2014.

Να ανατρέξω λίγο στις σημειώσεις μου, κύριε Πρόεδρε.

31.12.2013, σύμφωνα με τα στοιχεία που δημοσιεύει το Τ.Χ.Σ., η αξία των τεσσάρων συστημικών τραπεζών που έχει στο χαρτοφυλάκιό του, ήταν 22,6 δισεκατομμύρια ευρώ. Τι συνέβη μετά; Από το 2014, άρχισε να διολισθαίνει αυτή η αξία, γιατί φαινόταν ότι θα πάμε σε πρόωρη εκλογική αναμέτρηση, με αφορμή την εκλογή του Προέδρου της Δημοκρατίας.

Και 31.12.2014, η αξία του χαρτοφυλακίου του ΤΧΣ είχε πάει στα 11,6 δισεκατομμύρια ευρώ, γιατί είχαν ήδη προκηρυχθεί εκλογές για τις 25 Ιανουαρίου του 2015. Και μετά φυσικά κατέρρευσαν όλες αυτές οι αξίες, γιατί είχαμε το τυχοδιωκτικό δημοψήφισμα της 5ης Ιουλίου, είχαμε το κλείσιμο των τραπεζών, είχαμε μια αχρείαστη νέα ανακεφαλαιοποίηση που ολοκληρώθηκε τον Δεκέμβριο του 2015, με αποτέλεσμα να εξανεμιστεί η αξία του χαρτοφυλακίου του ΤΧΣ και να έχει φτάσει περίπου στα 2,4 δισεκατομμύρια ευρώ, προς το τέλος του 2015. Στο 1,7 δισεκατομμύρια ευρώ, στο τέλος του 2016 και να πέφτει, να πέφτει, να πέφτει, ώστε να φτάσει ακόμα και στα 717 εκατομμύρια, το 2018.

Δεν μπορεί, λοιπόν, να μην έχουμε διδαχθεί τίποτα από αυτά τα λάθη, από τυχοδιωκτικές πολιτικές που οδήγησαν στο κλείσιμο των τραπεζών και να έρθουμε σήμερα και να αναρωτιόμαστε πόσο ήταν η αξία του ΤΧΣ. Είναι καταφανέστατο ότι ζημιώθηκε ο Έλληνας φορολογούμενος, απαξιώθηκε η συμμετοχή του ΤΧΣ στις τέσσερις συστημικές τράπεζες, με αυτή την τυχοδιωκτική πολιτική του ΣΥΡΙΖΑ, κυρίως στο πρώτο εξάμηνο του 2015. Αλλά και με τον τρόπο που έγινε η ανακεφαλαιοποίηση, το Δεκέμβριο του 2015.

Κλείνω την τοποθέτηση αυτή με σεβασμό στο χρόνο και σε όλους τους συναδέλφους, κυρίες και κύριοι συνάδελφοι και κύριε Πρόεδρε, λέγοντας ότι έχουμε μπροστά μας μία επιλογή που ενδυναμώνει το τραπεζικό σύστημα.

Η κύρωση αυτή, δεδομένου ότι δεν υπήρχε άλλος επενδυτής - όπως διαβεβαίωσε και το ΤΧΣ, μετά την έρευνα που έκανε η JP MORGAN- να προσφέρει κάποιο μεγαλύτερο τίμημα. Είναι προς το συμφέρον του δημοσίου, της οικονομίας, των φορολογουμένων, των καταθετών και, φυσικά, των μετόχων.

Και σας καλώ να υπερψηφίσουμε αυτή την κύρωση της Σύμβασης.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Πριν να προχωρήσουμε στην τοποθέτησή σας, κύριε Καραμέρο, να σας ρωτήσω τι ψηφίζετε επί της αρχής του νομοσχεδίου.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κατά, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ο κ. Βορύλλας;

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):** Κατά, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Μετά την ολοκλήρωση της ψηφοφορίας, το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής κατά πλειοψηφία.

Το λόγο έχει ο κ. Καραμέρος.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Πρόεδρε, κύριε Υπουργέ, πρώτα απ’ όλα θα ήθελα με απόλυτο ρεαλισμό να επισημάνω, ακούστηκε και προηγουμένως από άλλα κόμματα, τους εκπροσώπους και τους εισηγητές, ότι είναι σχεδόν προσβλητική η διαδικασία που ακολουθείται για ένα τόσο μείζον ζήτημα. Δεν είναι δυνατόν να συνεδριάζουμε μέσα σε 76 ώρες στις επιτροπές, να τελειώνουμε τώρα στις 7 το απόγευμα και να έρχεται η Κύρωση αυτή αύριο 10 η ώρα το πρωί.

Είναι εξόχως προβληματικό, δεδομένου ότι έχουν προκύψει και νεότερα στοιχεία και νεότερα ερωτήματα από την παρουσία των εκπροσώπων των φορέων εδώ, όπως για παράδειγμα ερωτήματα που απαντήθηκαν ή μάλλον δεν απαντήθηκαν ή νεότερα στοιχεία που εισέφεραν, για παράδειγμα ο Διευθύνων Σύμβουλος του Ταμείου Χρηματοπιστωτικής Σταθερότητας.

Επίσης, να επισημάνω το γεγονός ότι δεν προβλήθηκε απευθείας από το κανάλι της Βουλής αυτή η συζήτηση, και η ακρόαση των φορέων και η τρίτη αυτή συνεδρίαση, που επίσης είναι εξόχως προβληματικό.

Εδώ θα πρέπει να δούμε συνολικά το ζήτημα της λειτουργίας, δεδομένου ότι σήμερα αρκεί να δει κανείς τον πίνακα με τις συνεδριάσεις των επιτροπών, όπου συνεδρίαζαν εννέα επιτροπές και είχαμε και συζήτηση στην Ολομέλεια. Αυτό δεν είναι ξέρετε κάποια αριστεία καλής λειτουργίας, είναι μια πάρα πολύ κακή πρακτική και συνολικά υποβαθμίζει το νομοθετικό έργο είτε πρόκειται για μια κύρωση Σύμβασης, όπως αυτό το πολύ σοβαρό ζήτημα της συγχώνευσης δύο τραπεζών και της συμμετοχής του Τ.Χ.Σ. είτε για άλλα νομοσχέδια, τα οποία συζητούνται, όπως επίσης και η μη προβολή απευθείας της συζήτησης αυτής, που πραγματικά είχε πολύ ενδιαφέροντα σημεία.

 Τρεις ήταν οι άξονες που κινήθηκε η Κυβέρνηση, αλλά και κάποιοι εκ των εκπροσώπων των φορέων και ο διοικητής της Τράπεζας της Ελλάδας, ο κ. Στουρνάρας.

Το πρώτο ήταν το παρελθόν, και θα απαντήσω για το παρελθόν και σε σχέση με την τοποθέτηση του κ. Πέτσα προηγουμένως. Το δεύτερο ήταν αν έχουμε μπροστά μας τη δημιουργία πραγματικά ενός πέμπτου πυλώνα στο τραπεζικό μας σύστημα και το τρίτο ήταν η κινδυνολογία για τις καταθέσεις. Ξεκινάω από αυτό, το οποίο ανάλωσε και την τοποθέτησή του ο κ. Πέτσας.

Κύριοι της Κυβέρνησης, επειδή γυρίζετε πίσω με ευκολία στο 2015, λες και η ιστορία της κρίσης και στο χρηματοπιστωτικό σύστημα και στη χώρα ξεκίνησε το 2015, και αφήνετε την περίοδο 2000 - 2015, στέκεστε στο πώς έκλεισαν οι τράπεζες. Να θυμίσω ότι οι τράπεζες έκλεισαν, γιατί η Ευρωπαϊκή Κεντρική Τράπεζα τερμάτισε την αύξηση της έκτακτης ρευστότητας του ELA, του Emergency Liquidity Assistance, με αποτέλεσμα να προκαλέσει ασφυξία και γι’ αυτό έκλεισαν οι τράπεζες.

Μην το επαναφέρετε ξανά και ξανά με διαφορά fake news και διάφορα άλλα, τα οποία έχετε δημιουργήσει.

*(Ο κ. Πέτσας ομιλεί εκτός μικροφώνου)*

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Εγώ δεν σας διέκοψα, κύριε Πέτσα, διατηρήστε την ψυχραιμία σας. Καταλαβαίνω ότι σας εξέθεσαν οι εκπρόσωποι των φορέων, που περιέγραψαν σε τοποθετήσεις τους ακόμα και πώς στοιχειοθετείται το αδίκημα της απιστίας. Αφήστε, λοιπόν, να ολοκληρώσω και μην οξύνεται τους τόνους, γιατί δεν σας συμφέρει καθόλου.

Συνεχίζω, λοιπόν. Δεν θα γράψετε την ιστορία όπως θέλετε, είστε νικητές αυτή την περίοδο, δεν είστε συνολικά νικητές για να γράψετε την ιστορία κατά πως σας βολεύει. Τη χώρα την οδήγησαν στην κρίση και τη χρεοκοπία οι κυβερνήσεις του ΠΑΣΟΚ και της Νέας Δημοκρατίας και η συγκυβέρνηση, η οποία θα είχε πολύ ενδιαφέρον να μας πείτε αύριο στην Ολομέλεια πόσα δάνεια έχουν στην Τράπεζα Αττικής τα δύο κόμματα αυτά και αν έγινε προσπάθεια το 2018, που σταμάτησε από την τότε κυβέρνηση, κάποια από αυτά τα δάνεια να περάσουν σε funds για να κουρευτούν στη συνέχεια, όπως κουρεύονται άλλα δάνεια. Καλά τα πήγαμε μέχρι τώρα, αφήστε το λοιπόν το παρελθόν.

Συνεχίζω με όσα ακούστηκαν και είχαν ενδιαφέρον. Υπάρχουν αρκετές αντιφάσεις, στις οποίες δεν θα ήθελα να σταθώ. Θα συζητήσουμε αύριο και στην Ολομέλεια, νομίζω θα έχει μεγαλύτερο ενδιαφέρον, σε σχέση και με την δημόσια συζήτηση μπροστά στους πολίτες, αφού θα είναι και απευθείας η μετάδοση της συζήτησης.

Εδώ ακούστηκαν ξέρετε πολλά και αντιφατικά, γιατί εμείς δεν ανοίξαμε μόνο το θέμα της μη επωφελούς αυτής συγχώνευσης για το δημόσιο συμφέρον, αλλά θέσαμε και το ζήτημα του αναβαλλόμενου φόρου, που τεχνηέντως απομονώνεται μόνο στο ζήτημα της τράπεζας αυτής που θα προκύψει. Αποσιωπάτε ή δεν απαντάτε για το τι γίνεται με τον αναβαλλόμενο φόρο στις άλλες τέσσερις συστημικές τράπεζες. Καταφανώς το κάνετε. Θέσαμε το ζήτημα της διαφοράς των επιτοκίων, του spread των επιτοκίων καταθέσεων και χορηγήσεων, που δεν πήραμε καμία ουσιαστική απάντηση. Και φυσικά, το ζήτημα των προμηθειών των τραπεζών, που επίσης τηρείτε όλοι σιγή ιχθύος. Δεν αμφισβήτησε κανένας τα 476 εκατομμυρίων ευρώ του πρώτου τριμήνου και τα υπερέσοδα. Bankflation το είπε ο κ. Λιαρκόβας. Ουσιαστικά πληθωρισμό των τραπεζών ή πληθωρισμό της απληστίας, σε σχέση με το πως συμβάλλoυν αυτές οι χρεώσεις στους πολίτες, στους συναλλασσόμενους, μέσα από τις προμήθειες.

 Κατεβάσατε τον πήχη σε σχέση με τη δημιουργία του πέμπτου πυλώνα. Μας είπε και ο κ. Διοικητής ότι ξέρετε κάτι, δεν θα είναι όπως τις άλλες 4 συστημικές, αλλά θα είναι μια τράπεζα για τους μικρομεσαίους και θα δίνει ανταγωνιστικά επιτόκια -που δίνει και τώρα ανταγωνιστικά επιτόκια, ειπώθηκε και αυτό- χωρίς να περιγράφεται κανένας οδικός χάρτης, καμία μελέτη βιωσιμότητας, κανένα σχέδιο, καμία εγγύηση, για το πώς ξαφνικά με τη δημιουργία μιας πέμπτης ιδιωτικής τράπεζας, αυτομάτως θα γίνει ένας παράδεισος στο τραπεζικό μας σύστημα για τους συναλλασσόμενους, για τους καταθέτες, για όλους όσοι καθημερινά εξαρτώμεθα από αυτό με τη λειτουργία του.

Και βέβαια, δεν έγινε καμία συζήτηση, θα την κάνουμε όμως αύριο στην Ολομέλεια, γι’ αυτή την απώλεια των 40 δισεκατομμυρίων ευρώ του ελληνικού κράτους, δηλαδή για τους Έλληνες και τις Ελληνίδες φορολογούμενους, που προέκυψε από τη διαδικασία των αλλεπάλληλων αυξήσεων των μετοχικών κεφαλαίων των τραπεζών από το δημόσιο, μέσω του Ταμείου Χρηματοπιστωτικής Σταθερότητας. Δεν μπορώ δε να μην επισημάνω τον τρόπο που ο Διευθύνων Σύμβουλος του Ταμείου Χρηματοπιστωτικής Σταθερότητας -και θα περίμενα να το σχολιάσετε ή θα απαντήσετε αύριο στην Ολομέλεια- περιέγραψε πώς έγινε η διαδικασία με τα warrants, προκειμένου να χάσει τα δικαιώματα το δημόσιο και να τα αποκτήσει, κατά πλειοψηφία, ο ιδιώτης.

 Μάλιστα, ζήτησε για δεύτερη φορά το λόγο, για να περιγράψει αυτό, το οποίο εμείς έχουμε χαρακτηρίσει ως εξόχως προβληματικό και είναι το βασικό ερώτημα που δεν έχει απαντήσει η κυβέρνηση και θα πρέπει να απαντήσει, πού είναι το πώς διατηρείται, προστατεύεται ή βελτιώνεται η αξία των μετοχών του ΤΧΣ και συνεπώς του δημοσίου, με τη συγκεκριμένη αύξηση κεφαλαίου, κατά νόμον και για να μην υπάρχει, φυσικά, απιστία κατά του δημοσίου, από όσους παίρνουν τις αποφάσεις.

Αυτή είναι λοιπόν η συνολική εικόνα. Το πρόβλημα, ξέρετε, το έχει η κυβέρνηση. Δεν είναι θέμα των φορέων που εκπροσωπήθηκαν εδώ, οι οποίοι επέλεξαν, για να χρησιμοποιήσω ένα ποδοσφαιρικό όρο, να ρίξουν την μπάλα στην εξέδρα. Αν είχε εξέδρες αυτή η Επιτροπή θα ήταν γεμάτη μπάλες και από τους φορείς και από άλλους που συμμετείχαν στην Επιτροπή. Θα απαντήσετε λεπτομερώς και αύριο στην Ολομέλεια, πλην όμως νομίζω, ότι κατά τη γνώμη μας, τεκμηριώθηκε πλήρως η αρνητική μας στάση γι’ αυτή τη συμφωνία και θα πούμε περισσότερα αύριο στην Ολομέλεια, επαναλαμβάνοντας μετά από μια διαδικασία που δεν περιποιεί τιμή για την λειτουργία του Ελληνικού Κοινοβουλίου.

Ωραία τα μεγάλα λόγια και η προσπάθεια να συνδεθεί και η σημερινή επέτειος για την αποκατάσταση της δημοκρατίας. Με ποια δημοκρατία απολαμβάνουμε σήμερα, πλην όμως θα πρέπει να το δείχνουμε αυτό καθημερινά, να το οικοδομούμε και να το υπερασπιζόμαστε. Και αυτό πρέπει να γίνεται με διαδικασίες διαφάνειας, λογοδοσίας και όχι με fast track διαδικασίες, ιδιαίτερα όταν διακυβεύεται το δημόσιο συμφέρον.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστώ κύριε συνάδελφε. Περνάμε στον επόμενο Ειδικό Αγορητή της κοινοβουλευτικής ομάδας ΠΑΣΟΚ-Κίνημα Αλλαγής, τον κ. Παύλο Γερουλάνο. Έχετε το λόγο για δέκα λεπτά κύριε συνάδελφε.

 **ΠΑΥΛΟΣ ΓΕΡΟΥΛΑΝΟΣ(Ειδικός Αγορητής της Κ.Ο «ΠΑΣΟΚ – ΚΙΝΗΜΑ ΑΛΛΑΓΗΣ»):**

Ευχαριστώ κύριε Πρόεδρε. Καλησπέρα κυρίες και κύριοι συνάδελφοι, θακαθησυχάσω τη μανία καταδίωξης που κατέχει τον κύριο Υπουργό. Κανείς δεν ήρθε εδώ για να δολοφονήσει τον χαρακτήρα του, είμαστε εδώ για τρεις συγκεκριμένους λόγους. Το πρώτο είναι να διαπιστώσουμε αν αυτή είναι η καλύτερη συμφωνία που θα μπορούσε να ψηφίσει το Κοινοβούλιο. Το δεύτερο είναι αν είναι η καλύτερη δυνατή; Γιατί κοστίζει τόσο πολύ στον Έλληνα φορολογούμενο; Και τρίτον να δείξουμε πως η απουσία κυβερνητικής πολιτικής για τις τράπεζες μας έχει οδηγήσει μέχρι εδώ και πως κάτι τέτοιο θα διορθωνόταν εάν είχαμε άλλη κυβέρνηση και συγκεκριμένα στη δική μας περίπτωση του Πανελλήνιου Σοσιαλιστικού Κινήματος. Αν νιώθει ο Υπουργός τώρα ότι η κριτική μας αλλοιώνει με οποιοδήποτε τρόπο τον χαρακτήρα του, θα ήθελα να του ζητήσω ειλικρινά συγγνώμη, αλλά να του πω επίσης ότι δεν κάνει για αυτή την δουλειά. Δεν θα συμφωνήσω με όλα όσα είπε ο κύριος Καραμέρος καθόλου, αλλά θα συμφωνήσω όμως ότι έχει δίκιο επί της διαδικασίας. Αυτό το νομοσχέδιο περνάει με διαδικασίες, όχι εξπρές, αλλά που ουσιαστικά λένε στο Κοινοβούλιο «δεν μας νοιάζει η γνώμη σας, το μόνο που μας νοιάζει είναι να υπάρχει ψήφισμα, το οποίο να νομιμοποιεί μια συμφωνία που εμείς κάναμε για να μην έχουμε την ευθύνη του». Αυτό είναι εξαιρετικά επικίνδυνο και το θέτετε ως προηγούμενο για επόμενες κυβερνήσεις ξανά και ξανά.

Ο κύριος Υπουργός πιστεύει ότι για να έχουμε δυνατούς δανειολήπτες πρέπει να έχουμε δυνατές τράπεζες. Εμείς πιστεύουμε ότι για να έχεις δυνατές τράπεζες πρέπει να έχεις δυνατούς δανειολήπτες, καταθέτες και επιχειρηματίες. Και αν επί της αρχής είμαστε υπέρ της δημιουργίας ενός πέμπτου πυλώνα διότι σώζονται δύο προβληματικές τράπεζες και διευρύνεται το ανταγωνισμός σε ένα μάλλον ολιγοπωλιακό σύστημα, λυπάμαι αλλά δεν «αφήνετε κάποιον να αγιάσει» από τον τρόπο που χειρίζεστε και τον διάλογο αλλά και τις ερωτήσεις που σας κάνουν. Διότι κάνοντας ερωτήσεις στον Υπουργό και στους εκπροσώπους της Επιτροπής Ανταγωνισμού κατά πόσον βοηθάει αυτή η τράπεζα, δεν πήραμε καμία συγκεκριμένη απάντηση. Πάρα πολλά λόγια, υπέρμετρα πολλά λόγια, πάρα πολύ λίγη ουσία. Ακούσαμε γενικολογίες που μας βάζουν σε σκέψεις διότι «ο διάβολος είναι πάντα στη λεπτομέρεια» και εδώ οι λεπτομέρειες είναι άφαντες. Και όταν ζητάμε κάποιες εξηγήσεις για αυτές τις λεπτομέρειες, αρνείστε κατηγορηματικά να της δώσετε.

 Τώρα για τον κύριο Στουρνάρα, αυτή είναι η δουλειά του άλλωστε, δεν τον ενδιαφέρει ποια είναι η διαφοροποίηση μεταξύ των καταθετών που κινδυνεύουν και δεν τον ενδιαφέρει διότι εκείνος κοιτάει τα ευρώ. Εμάς όμως μας ενδιαφέρει ποιοι καταθέτες κινδυνεύουν, διότι εμάς μας ενδιαφέρει ο άνθρωπος και αυτό νομίζω ότι είναι πολύ ξεκάθαρο ότι σε αυτό το Κοινοβούλιο το δεύτερο είναι αυτό που έχει σημασία και όχι το πρώτο. Ήταν χαρακτηριστική, λοιπόν, η τοποθέτηση του κυρίου Υπουργού χθες στην Επιτροπή, ο οποίος έβγαλε μία έκδηλη ικανοποίηση για τον τρόπο που λειτουργεί το τραπεζικό σύστημα στην Ελλάδα. Αλλά όταν ήρθε στο διά ταύτα της συζήτησης για την παρούσα συμφωνία το μόνο που ουσιαστικά είπε διαβάζοντας την επιστολή του είναι «τι θέλετε τώρα, έτσι μου είπε ο Στουρνάρας». Παραμένουν λοιπόν, τα ερωτήματα, τα οποία σας θέσαμε και είναι πολιτικά και αφορούν την πολιτική ηγεσία του Υπουργείου, όχι την Τράπεζα της Ελλάδος. Έχετε κάνει αξιολόγηση των διοικήσεων των τραπεζών στο χρονικό διάστημα από την κατάρρευση των τραπεζών μέχρι σήμερα; Σας τιμάει ότι μετά από πέντε χρόνια ουσιαστικά δικής σας διακυβέρνησης ακόμα μας λέτε ότι πρέπει να περάσουμε οποιοδήποτε νομοσχέδιο επειδή κινδυνεύουν οι καταθέτες; Και αυτό που ρώτησα τον κύριο Στουρνάρα είναι πότε μάθατε ότι κινδυνεύουν οι καταθέσεις και μας το φέρνεται τώρα σαν επιχείρημα; Διότι αυτό είναι βαριά κουβέντα, να λέτε ότι κινδυνεύουν οι καταθέσεις και αν το πήρατε «χαμπάρι» μόλις τώρα κάποιος δεν κάνει καλά την δουλειά του στο Υπουργείο. Και όλα αυτά έγιναν πριν από την ενεργοποίηση του αναβαλλόμενου φόρου ή μετά; Και τι συμπεράσματα βγάλατε για τον τρόπο που λειτουργούσαν οι τράπεζες;

Πολύ φοβάμαι ότι με αυτή τη συμφωνία ουσιαστικά «στέλνετε και άλλους σκελετούς» του τραπεζικού συστήματος στο «ντουλάπι μαζί με τους άλλους». Σας ρωτήσαμε πάλι τι θα είχε γίνει αν τα λεφτά αυτά που βάζετε σήμερα τα είχατε βάλει νωρίτερα; Σας μοιάζει παράλογο το ερώτημα; Πάλι λεφτά του Έλληνα φορολογούμενου θα ήταν.

Θα ήταν, τουλάχιστον, η τράπεζα Αττικής πιο υγιής;

Και θα μπορούσε σήμερα να διαπραγματευτεί με καλύτερους όρους με την Παγκρήτια;

Ή απλώς θα σας κόστιζε περισσότερα warrants για να βγάλει την πλειοψηφία που θέλατε για τους ιδιώτες;

Και τελικά το ερώτημα είναι, μήπως αφήσατε τα πράγματα να σαπίσουν για να φτάσουμε εδώ για να μην έχουμε εκλογές;

Το πιο σημαντικό θέμα για εμάς και το οποίο επίσης δεν απαντήθηκε παρότι είναι ευχολόγια, είναι ότι δεν υπάρχει τίποτα μέσα στη συμφωνία, το οποίο να διασφαλίζει ότι αυτή η συμφωνία θα αλλάξει το σκηνικό στις ελληνικές τράπεζες. Άκουσα με πολύ περίσσιο ενθουσιασμό, πολύ περισσότερο ακόμα και από του κ. Στουρνάρα τους εκπροσώπους του Ταμείου, να μιλάνε για το πώς ξαφνικά η τράπεζα θα ανοίξει σε νοικοκυριά και μικρομεσαίες επιχειρήσεις. Επιτρέψτε μου να σας πω ότι δεν υπήρχε απολύτως τίποτα στην απάντησή τους που να μας καθησυχάζει σε ό,τι αφορά αυτό το δικό μας ερώτημα. Διότι δεν υπάρχει απολύτως τίποτα, το οποίο να διασφαλίζει ότι ξαφνικά μία τράπεζα μικρή η οποία θα μπει μέσα σε ένα ολιγοπωλιακό καθεστώς μεγάλων τραπεζών θα αρχίσει να συμπεριφέρεται διαφορετικά απ’ ότι συμπεριφέρονται οι τέσσερις τράπεζες. Απλώς θα ακολουθεί κι εκείνη ακριβώς ότι κάνουν και άλλοι, διότι έτσι ακριβώς μεγιστοποιήσατε τα κέρδη, τα οποία επικαλέστηκε, ο κύριος Υπουργός, για να πει πόσο καλά τα πάνε οι τράπεζες.

Άκουσα, λοιπόν, τον κύριο Χατζηδάκη, να μιλάει για το πόσο περήφανος είναι για τα κέρδη των τραπεζών, χωρίς να αναφέρεται για παράδειγμα, ότι αυτά τα κέρδη δεν προήλθαν από υγιή ανταγωνισμό, από ένα ολιγοπωλιακό καθεστώς το οποίο έχει οδηγήσει στη μεγαλύτερη διαφορά επιτοκίων, καταθέσεων και χορηγήσεων στην Ευρώπη. Δεν είπε, επίσης, ότι οι τράπεζες έχουν ήδη εισπράξει ένα πρόστιμο 42 εκατομμυρίων ευρώ για έλλειψη ανταγωνισμού και περιμένουμε περισσότερα τον Σεπτέμβριο.

Θα ήθελα να πω ένα στατιστικό στοιχείο, απλώς για να καταλάβουμε γιατί συζητάμε όταν μιλάμε για καταθέτες. Με βάση την τελευταία έκθεση του ΤΕΚΕ μόλις το 0,7% των Ελλήνων καταθετών έχουν αποταμιεύσεις πάνω από 100.000 ευρώ και αυτό το 0,7% κατέχει σχεδόν τις μισές καταθέσεις στις ελληνικές τράπεζες. Το λέω αυτό για να ξέρουμε για ποιους ανθρώπους μιλάμε πίσω από τα νούμερα. Όταν, λοιπόν, εσείς μιλάτε για καταθέσεις και για ευρώ, εμείς μιλάμε για ανθρώπους. Όπως, επίσης, ξεχνάτε ότι οι άνθρωποι αυτοί για τους οποίους μιλάμε είναι απολύτως αποκλεισμένοι από το σημερινό τραπεζικό σύστημα. Δεν μπορούν να πάρουν δάνειο, παρά μόνο αν έχουν υπέρογκα ενέχυρα, τα οποία διασφαλίζουν τα δάνειά τους.

Ήταν, επίσης, πολύ περήφανος, ο Υπουργός, για το τι έχει γίνει με τις χρεώσεις στο IRIS. Τώρα, πρέπει να μας κοροϊδεύετε πια εδώ πέρα, έτσι; Ή να τα λέτε για να σας ακούν οι δικοί σας οπαδοί. Γιατί θα έλεγα ότι, ούτε καν το δικό σας ακροατήριο δεν θα πιστεύετε αυτά που λέτε, διότι αφορά τις καταθέσεις του IRIS. Αν δεν είχατε πιαστεί με τη γίδα στην πλάτη τότε, ακόμα θα μας λέγατε ότι όλα καλά και ωραία με τις χρεώσεις των τραπεζών, και για τα POS και για το IRIS.

Τώρα, γι’ αυτό που συζητάμε σήμερα. Από τη μια μεριά, έχουμε αυτούς που δημιούργησαν σε μεγάλο βαθμό το πρόβλημα και από την άλλη, έχουμε αυτούς που απέτυχαν να το διαχειριστούν. Στη μέση είναι η δική μας τοποθέτηση που πιστεύω ότι είναι η πιο υπεύθυνα πολιτική, όταν σας λέμε ότι ναι, θα θέλαμε να υποστηρίξουμε τη δημιουργία μιας νέας υγιούς τράπεζας. Αλλά για να γίνει αυτό είναι επιτακτικό να μας απαντήσετε τα συγκεκριμένα ερωτήματα τα οποία σας κάνουμε. Δεν θα σας κάνει κακό. Καλό θα σας κάνει να αρχίσετε επιτέλους και να ακούτε την κριτική που σας κάνουμε, αλλά και να απαντάτε στα ερωτήματα που σας κάνουμε.

Γι’ αυτό, λοιπόν, θα επιφυλαχθώ. Τα υπόλοιπα θα τα πούμε στην Ολομέλεια.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε. Συνεχίζουμε με την Ειδική Αγορήτρια της Κοινοβουλευτικής Ομάδας «Κομμουνιστικό Κόμμα Ελλάδας», κυρία Αφροδίτη Κτενά.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. «Κ.Κ.Ε.»):** Σας ευχαριστώ πολύ, κύριε Πρόεδρε.

Η ακρόαση των φορέων δεν μας έκανε σοφότερους, ωστόσο επιβεβαίωσε τις θέσεις μας και επαλήθευσε αυτά που είπαμε στην πρωτολογία μας, στην προηγούμενη συνεδρίαση της Επιτροπής.

Άκουγα τον Διοικητή της Τράπεζας της Ελλάδας, όπου εξηγούσε, ότι η  “Thrivest”,μπαίνει με ένα υψηλό για τον κλάδο “price to book ratio”, προκαλεί ερωτήματα για την απόφαση αυτή, τουλάχιστον προξένησε σε μένα και αναρωτήθηκα, για το μέγεθος της θυσίας που πρόκειται να κάνει.

 Ωστόσο η απάντηση ήρθε από τον εκπρόσωπό του ΤΜΕΔΕ και τον εκπρόσωπο της  Παγκρήτιας Τράπεζας. Ο εκπρόσωπος του ΤΜΕΔΕ, μας εξήγησε ότι ο τεχνικός κόσμος αναμένει οφέλη. Εδώ πρέπει όμως να διευκρινίσουμε ότι με τον όρο τεχνικός κόσμος, εννοούνται τα μεγάλα μονοπώλια του κατασκευαστικού κλάδου - οι μεγάλες εταιρείες, οι οποίες έχουν και αναμένουν μεγάλα κέρδη σε συνθήκες συγκέντρωσης και συγκεντροποίησης του κλάδου, που έχει προχωρήσει όλα αυτά τα χρόνια. Ακούσαμε και πραγματικά εντυπωσιακά μεγέθη, για το τι αναμένεται μέχρι το 2026. Και αυτό, βέβαια, εξηγεί και την προθυμία των επενδυτών της Παγκρήτιας, να προσέλθουν σε αυτό το «Deal», ακόμα και με μεγάλο “ price to book ratio”.

Βέβαια, εδώ, έγινε ξεκάθαρο και κάτι άλλο, ότι αυτή είναι μία πραγματικότητα, τα οφέλη θα αφορούν μόνο τους μεγάλο-κατασκευαστικούς ομίλους. Γιατί οι μηχανικοί, οι αυτοαπασχολούμενοι, οι μισθωτοί αυτοί που αποτελούν τη ραχοκοκαλιά του ταμείου του πάλαι ποτέ ΤΣΜΕΔΕ και εδώ ήταν και εντυπωσιακή και σαφής η απάντηση του Εκπροσώπου ότι άλλο ΤΣΜΕΔΕ και άλλο ΤΜΕΔΕ, ότι έγινε έγινε και είναι περασμένα ξεχασμένα και ότι έχασαν έχασαν. Ωστόσο πρέπει να πούμε ότι η Αττική έκανε αύξηση μετοχικού κεφαλαίου ξανά και ξανά μέσα στα χρόνια και με ευθύνη όλων των κυβερνήσεων. Το χρονικό, ξεκινάει από το 1992 με το νομοσχέδιο Σιούφα, που χωρίστηκαν οι μηχανικοί, σε παλιούς και νέους. Προχωράμε με διάφορες αποφάσεις σε αυξήσεις μετοχικού κεφαλαίου προ μνημονίων, με κυβερνήσεις ΠΑΣΟΚ, κυβερνήσεις Νέας Δημοκρατίας. Έρχονται τα Μνημόνια, γίνεται το PSI και χάνεται σχεδόν 1 δισεκατομμύριο ευρώ από το αποθεματικό του ΤΣΜΕΔΕ ακόμα, υπάρχει το Σ μέσα. Άρα, μιλάμε για εισφορές των ασφαλισμένων. Οι εισφορές πραγματικά ήταν δυσβάστακτες τότε, γιατί και εγώ μηχανικός αυτοαπασχολούμενη τότε ήμουν και πραγματικά ήταν δυσβάσταχτες οι εισφορές που πλήρωνε ένας νέος ειδικά μηχανικός, αλλά και μη νέος, ο οποίος είχε ένα γραφείο να συντηρήσει.

Βέβαια, φτάσαμε μέχρι τα χρόνια της κυβέρνησης ΣΥΡΙΖΑ, όπου ολοκληρώνεται το έγκλημα με το νόμο Κατρούγκαλο και βέβαια από δω και πέρα τώρα μιλάμε για ένα Ταμείο, το οποίο κοιτάει τις εγγυήσεις μόνο και λειτουργεί με επενδυτικά κριτήρια.

Άρα, λοιπόν, το έγκλημα εις βάρος των πολλών μισθωτών και αυτοαπασχολούμενων μηχανικών, ολοκληρώνεται.

Επίσης, είχαμε μια ομολογία, γιατί ομολογία είναι τα νούμερα που ακούσαμε για τη μεγάλη συγκέντρωση στον κλάδο των τραπεζών. Πάνω από το 96% ακούσαμε νομίζω από δύο εκπροσώπους φορέων έχουν οι 4 συστημικές τράπεζες και πραγματικά, εδώ πέρα, είναι ένα ερώτημα. Τι εννοείτε τελικά με ανταγωνισμό, στην καπιταλιστική οικονομία;

Κάτι άλλο μαθαίναμε κάποτε στα οικονομικά, τα καπιταλιστικά οικονομικά. Τι σημαίνει ανταγωνισμός με 96% συγκέντρωση σε τέσσερις παίκτες, να το πω σε τέσσερις οργανισμούς- οντότητες και τώρα μιλάτε για πέμπτο πυλώνα, με την προτεινόμενη τράπεζα.

Βέβαια, δε μας κάνει εντύπωση. Το είπαμε και την προηγούμενη φορά. Είναι νομοτελειακό στον καπιταλισμό να έχεις, να καταλήγεις σε ολιγοπώλιο. Μέσω του ανταγωνισμού καταλήγει σε ολιγοπώλιο. Το θέμα είναι τι εννοείτε τώρα ως «ανταγωνισμό» και, βέβαια, θα μιλήσω αύριο για το που εδράζονται οι πυλώνες που, εσείς, λέτε ότι χρειάζεστε για το τραπεζικό σύστημα.

Είχαμε και μια δεύτερη ομολογία για το ανεξέλεγκτο των servicers. Νομίζω ότι ο διοικητής Τράπεζας της Ελλάδας το είπε κι αυτό. Βέβαια, εδώ πέρα το ερώτημα είναι «ποιοι τους έκαναν ανεξέλεγκτους». Ποιοι νομοθετήσουν για τους servicers; Όλοι, όσοι έχετε κυβερνήσει τα τελευταία χρόνια, διαμορφώσατε το θεσμικό πλαίσιο που έκανε τους Servicers ανεξέλεγκτους και τώρα λέτε «μα, δε μπορούμε να κάνουμε τίποτα για αυτό». Λέει «θα θέλαμε να μην πλειστηριάζονται σπίτια, αλλά δε μπορούμε να τους ελέγξουμε». Αυτά, όμως, τα πράγματα δεν έγιναν μόνα τους.

Όσον αφορά στα κόκκινα δάνεια, γιατί μας ακούει κι ένας κόσμος που υποφέρει και κινδυνεύει να χάσει το σπίτι του ή το μοναδικό μέσο βιοπορισμού που έχει, τη δουλειά του, είναι άλλο πράγμα το κόκκινο δάνειο για αυτούς, είναι «ασήκωτος βραχνάς», είναι «εφιάλτης» και είναι άλλο πράγμα, προφανώς, για τις τράπεζες και την Κυβέρνηση. Τελικά, για αυτούς νομοθετεί και όχι για τους πολλούς εκεί έξω που υποφέρουν, όπου για εσάς κόκκινα δάνεια σημαίνει «βάρη» και «χάνονται κάποια ποντάκια από τους οίκους αξιολόγησης». Είναι τεράστια η διαφορά ανάμεσα στην οπτική για τα κόκκινα δάνεια των δανειοληπτών και η δική σας, των τραπεζών.

Βέβαια, θα μου πείτε «δεν περιμέναμε κάτι καλύτερο», γιατί οι τράπεζες, όπως, επίσης, ομολογήθηκε από αρκετά χείλη σήμερα, είναι κερδοσκοπικοί φορείς. Όντως, είναι επιχειρήσεις. Λειτουργούν με κριτήριο την κερδοφορία τους, λειτουργούν με κριτήριο το «πώς θα εξυπηρετήσουν τους μετόχους τους». Παρεμπιπτόντως, μπορεί να εξυπηρετηθούν και κάποιοι άλλοι στο ενδιάμεσο, αλλά κριτήριο βασικό είναι η κερδοφορία κι αυτό ανεξάρτητα από τη σύνθεση, ανεξάρτητα μέσα σε αυτό το σχήμα της τράπεζας, το διοικητικό σχήμα, το μετοχικό σχήμα, υπάρχει και το Δημόσιο, το Κράτος και αυτό το ακούσαμε πάλι από διάφορα χείλη ότι «το Ταμείο Χρηματοπιστωτικής Σταθερότητας επενδύει, απλώς, δεν επενδύει με τα ίδια κριτήρια που επενδύει ένας ιδιώτης». Άρα, δηλαδή, είναι αυτό που είπαμε και προχτές ότι το Κράτος λειτουργεί ως συλλογικός καπιταλιστής, ως ένας επενδυτής. Βέβαια, το ίδιο ομολόγησε και ο εκπρόσωπος της Παγκρήτιας, όταν είπε ότι «συμμετέχουμε στο deal, γιατί εμπιστευόμαστε το Δημόσιο, επειδή παρέχει το πρόγραμμα «Ηρακλής», της εγγύησης».

Φαίνεται, λοιπόν, ότι «λεφτόδεντρα» για τις τράπεζες υπάρχουν. Για τους υπόλοιπους, προφανώς, δεν υπάρχουν, δεν είναι «λεφτόδεντρα», έχουν έρθει, ακριβώς, από την «αφαίμαξη» των εργαζομένων αυτού του τόπου. Αυτά είναι τα 12 δις του αναβαλλόμενου φόρου, στα οποία αναφερθήκατε διάφοροι. Ξέρετε, μου κάνει εντύπωση που χαίρεστε που από αυτό τον κλεμμένο πλούτο, τα 12 δις που οφείλουν οι τράπεζες, εσείς συμψηφίζετε κάποια από αυτά, βάζετε φρέσκο χρήμα σε ένα καινούργιο deal και λέτε «εντάξει, από αυτά συμψηφίζουμε και τον αναβαλλόμενο φόρο και να τώρα, βγήκαμε και κερδισμένοι». Περίεργα τα μαθηματικά σας.

Εμείς, παραμένουμε με τη μεριά των πολλών. Θεωρούμε ότι αυτή η σύμβαση το μόνο που κάνει είναι θωρακίζει την κερδοφορία των τραπεζών και ελπίζει να συμμετάσχει σε αυτό που εσείς λέτε «ανάπτυξη», μια ανάπτυξη, όμως που περνάει πάνω από τσακισμένες ζωές και δικαιώματα.

Περισσότερα στην Ολομέλεια.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κυρία συνάδελφε.

Το λόγο τώρα έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλης Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κ. Πρόεδρε.

Για τη διαδικασία είπαμε προηγουμένως, δε χρειάζεται να το επαναλάβουμε, δεν υπήρχε χειρότερη μέχρι σήμερα, πραγματικά.

Τώρα, εισαγωγικά, θεωρούμε μεγάλο ατόπημα την αναφορά του Υπουργού που αναπαρήγαγαν τα Μέσα Μαζικής Ενημέρωσης, σύμφωνα με την οποία «εάν δε συγχωνεύονταν οι δύο Τράπεζες, θα υπήρχε απώλεια καταθέσεων 1,6 δις», ενώ, προφανώς, το είπε για να δικαιολογήσει την κατάφορη εις βάρος του Δημοσίου σύμβαση - όπως τεκμηριώσαμε στην πρώτη επιτροπή – καθώς, επίσης, προφανώς, για να εκβιάσει τη συγχώνευση. Γιατί αυτή η βιασύνη, πραγματικά, μας εντυπωσιάζει.

Ατόπημα, επειδή ένας Υπουργός Οικονομικών δεν πρέπει να προβαίνει ποτέ σε τέτοιες δηλώσεις αφού δημιουργεί ανασφάλεια σε όλους τους καταθέτες, κάτι που είναι επικίνδυνο για το τραπεζικό μας σύστημα γενικότερα. Οι περισσότεροι Έλληνες άλλωστε γνωρίζουν πως οι καταθέσεις τους είναι στην πραγματικότητα δάνεια προς τις τράπεζες. Οπότε στην περίπτωση προβλημάτων φερεγγυότητας μιας τράπεζας, κινδυνεύουν.

Το δεύτερο ατόπημα του Υπουργού ήταν η αναφορά του στην αποδυνάμωση του ταμείου εγγύησης καταθέσεων ΤΕΚΕ στην περίπτωση χρεοκοπίας των δύο τραπεζών, αφού δημιούργησε την επικίνδυνη εντύπωση - και δεν το λέω τυχαία, το άκουσα - ότι ενδεχομένως δεν θα ήταν σε θέση να καλύψει τις εγγυημένες καταθέσεις. Κάτι σχετικά ανάλογο είπε δυστυχώς και ο κ. Στουρνάρας προηγουμένως, επικαλούμενος ακόμη περισσότερους κινδύνους. Στην κυριολεξία, το μόνο που δεν επικαλέστηκε ήταν ο τρίτος παγκόσμιος πόλεμος. Όλα τα άλλα τα είπε. Το δικό μας θέμα πάντως είναι η σχέση ανταλλαγής κατά κάποιο τρόπο της Παγκρήτιας με την Αττικής, όπου ο επενδυτής με βάση τις αγορές του, με βάση τη συμμετοχή του στις δύο τράπεζες αξιολόγησε στα 600 εκατομμύρια την Αττικής και 300 εκατομμύρια την Παγκρήτια, άρα 2 προς 1, όμως με τη σύμβαση προκύπτει μια πολύ χαμηλότερη αξιολόγηση που θα θέλαμε να μας πει ο Υπουργός πως εμείς με βάση πρόχειρους, βέβαια, υπολογισμούς γιατί δεν έχουμε όλα τα στοιχεία, θεωρούμε πως η ανταλλαγή είναι στην κυριολεξία 10 για την Αττικής και 90 για την Παγκρήτια. Δηλαδή, κατά πολύ περισσότερο για την Παγκρήτια, η οποία έτσι παίρνει τη μερίδα του λέοντος. Γιατί μας ενδιαφέρει αυτή η σχέση ανταλλαγής; Επειδή αυτή είναι η ζημιά που δημιουργείται όσον αφορά το δημόσιο. Σε σχέση δε με τα μελλοντικά κέρδη του ΤΧΣ που ακούσαμε πως θα καλύψουν τα κεφάλαια και τις ζημιές του, ενώ θα έχει και κέρδος μετά από λίγα χρόνια, πραγματικά μόνο ως ανέκδοτο μπορεί να εκληφθεί.

Επί των άρθρων τώρα, το πρώτο παρουσιάζει τη σύμβαση μεταξύ του ΤΧΣ και της THRIVEST, η οποία είναι τυπική για τέτοιες συναλλαγές, σύμβουλος είναι η Deloitte Ελλάδος, Ελλάδας τονίζουμε γιατί δεν είναι το ίδιο με την αμερικανική. Υπάρχουν δε παραρτήματα με τα επόμενα βήματα έως την ολοκλήρωση, χωρίς όμως να περιλαμβάνονται οι αποτιμήσεις έτσι ώστε να μπορούμε να εκτιμήσουμε το δίκαιο της συναλλαγής για το δημόσιο. Δεν υπάρχει ούτε το επιχειρησιακό σχέδιο μετά τη συγχώνευση, απλά ρωτήσαμε ορισμένους φορείς και μας είπαν μερικά πράγματα που φυσικά ήταν πολύ περιληπτικά. Δεν υπάρχουν δηλαδή στόχοι ανάπτυξης, ο αριθμός των καταστημάτων και των υπαλλήλων που θα πρέπει να μας απασχολεί κλπ. Πάντως για τα καταστήματα ακούσαμε άλλα νούμερα από την υπεύθυνη για την Αττικής και άλλα από τον υπεύθυνο για την Παγκρήτια. Επομένως, η συμφωνία που μας ζητείται θα ήταν ουσιαστικά μια λευκή επιταγή, χωρίς υφεσιακό πλάνο, χωρίς τίποτα, την οποία ασφαλώς δεν μπορούμε να δώσουμε.

Συνεχίζοντας, το πρώτο άρθρο έχει 14 υποάρθρα, 5 παραρτήματα και ένα παράρτημα α΄, για τα οποία τα εξής. Στο υποάρθρο 2 αναφέρει ότι οι συγχωνευόμενες τράπεζες θα λάβουν εγγύηση από το Ηρακλής 3, ενώ έως τότε παρέχουν δεσμεύσεις μέσω επιστολών στο παράρτημα 1 και 2 για τα προσφερόμενα κεφάλαια. Δηλαδή, πρώτα θα γίνει τιτλοποίηση και μετά θα βάλουν τα ποσά; Είναι η απορία που έχουμε. Όπως έχουμε σημειώσει στο παρελθόν, οι τράπεζες με τα προγράμματα Ηρακλής κατάφεραν να μεταφέρουν τα κόκκινα δάνεια τους με μία σημαντική εγγύηση του δημοσίου στα κερδοσκοπικά funds, ενώ δημιουργήθηκε η χρηματιστηριακή αγορά για τα διάφορα τιτλοποιημένα προϊόντα, με έδρα το φορολογικό παράδεισο της Ιρλανδίας. Τα χρησιμοποίησαν δε καταχρηστικά για να εκβιάσουν το δημόσιο να τις στηρίξει στους πλειστηριασμούς - τίποτα δεν είναι τυχαίο - επειδή χωρίς αυτούς θα κατέπιπταν οι κρατικές εγγυήσεις. Εάν λοιπόν οι τράπεζες δεν στηρίζονταν για τους πλειστηριασμούς, τότε θα κατέπιπταν οι εγγυήσεις και άρα μπορούσαν να εκβιάσουν έτσι το δημόσιο. Έτσι λοιπόν αντάλλαξαν τα κόκκινα δάνεια με ομόλογα τιτλοποιήσεων εγγυημένης απόδοσης. Δηλαδή, κάτι σαν ομόλογα του δημοσίου. Η μεθόδευση αυτή λοιπόν θα πρέπει να αποκλειστεί στη νέα τιτλοποίηση Ηρακλής 3, αφού είναι απαράδεκτη. Ελπίζουμε να ληφθεί υπόψη τουλάχιστον για το Ηρακλής 3.

Στο άρθρο 3 αναφέρονται τα τεχνικά της συγχώνευσης, όπου κατά την ολοκλήρωσή της το μετοχικό κεφάλαιο της συγχωνευμένης τράπεζας θα ανέρχεται στα 2,7 εκατομμύρια. Μετά τη συγχώνευση όμως απ’ ότι είδαμε θα ανέρχεται στις 26.532 ευρώ.

Το γεγονός αυτό, αποδεικνύει το ύψος των ζημιών από τα κόκκινα δάνεια που θα τιτλοποιηθούν; Είναι σωστή σκέψη μας; Αυτή θα είναι η ζημία;

Στο άρθρο 4, καθορίζονται τα ποσά που δεσμεύονται να επενδύσουν το ΤΧΣ και οι Thriverst, καθώς επίσης τα ποσοστά τους. ΄Eχουμε ήδη αναφερθεί στα οικονομικά της συναλλαγής με τα οποία δεν συμφωνώ. Ειδικά με το σημείο 4.4, - ρωτήσαμε και προηγουμένως - δεν πήραμε τη σωστή απάντηση, όπου υποχρεώνεται το ΤΧΣ να δώσει δωρεάν στις Thriverst τα 180 εκατ. τίτλους κτήσης μετοχών ή το 50%, εξασφαλίζοντας πλειοψηφικό ποσοστό στη νέα τράπεζα. Απλά μας απαντήθηκε, ότι, αυτά δεν είναι τα warrants που νομίζουμε, αλλά απλά warrants για την εξασφάλιση του ποσοστού που δεν θα προκύπτει από τα κεφάλαια.

 Σημειώνουμε, δε, ότι η Thriverst, υποχρεούται στην καταβολή εξ ολοκλήρου μόνο των 120 εκατ. στο σημείο 4.2 β καλύπτοντας και μέρος της ΤΜΕΔΕ, ενώ τα υπόλοιπα 80 εκατ. είναι κατά το μέγιστο. Επομένως, μπορεί να λάβει την πλειοψηφία μόνο με 120 εκατ.. Αυτό τουλάχιστον το καταλαβαίνουμε. Δηλαδή με πολύ λιγότερα από το ΤΧΣ που δεσμεύεται, υποχρεώνεται στα 475 εκατ..

 Στο άρθρο 5, αναφέρεται ότι η Παγκρήτια αναλαμβάνει τη μη ενεργοποίηση του δικαιώματος ένταξης στην αναβαλλόμενη φορολογία, κάτι που θα αποφέρει στο δημόσιο 44 εκατ. και αυτό φυσικά είναι θετικό. Θα έπρεπε, όμως, να εφαρμοστεί και στις συστημικές όπου δεν εφαρμόστηκε, όπως άλλωστε, συστήνει η έκθεση αξιολόγησης της ευρωπαϊκής ένωσης της άνοιξης του 2024. Η Αττικής πάντως, έχει καταναλώσει τον αναβαλλόμενο φόρο που της έχει αναγνωριστεί όπως σε όλες τις άλλες, με τον νόμο Χαρδούβελη.

Με το άρθρο 8, παρέχονται εγγυήσεις για την εκπλήρωση των υποχρεώσεων από τη Σύμβαση. Σε περίπτωση, όμως, που για οποιονδήποτε λόγο αθετηθούν οι ως άνω εγγυοδοτικές δηλώσεις τι θα συμβεί; Για παράδειγμα εάν δεν καταβληθούν τα χρήματα από την Trihverst, παρά το ότι θα έχουν τιτλοποιηθεί τα κόκκινα δάνεια τι θα συμβεί τότε; Ποιες θα είναι οι επιπτώσεις για το μέρος που θα τις αθετήσει; Πρόκειται, λοιπόν, για ένα ημιτελές και γενικόλογο άρθρο που δεν εκπληρώνει τον σκοπό του. Θα έπρεπε να ολοκληρωθεί για να είναι πιο σωστό.

 Στο άρθρο 9, γιατί τίθεται η 31/12/2025, ως η νεότερη ημερομηνία ολοκλήρωσης και δεν τοποθετείται η μέγιστη; Μπορεί να διαρκεί έως την ολοκλήρωση της συναλλαγής έως δηλαδή την καταβολή των κεφαλαίων; Με απλά λόγια, μπορεί να έχει γίνει τιτλοποίηση και να καθυστερεί η αύξηση κεφαλαίου. Η ασάφεια πάντως όπως την έχουμε δει και με άλλες περιπτώσεις, όπως με τα ναυπηγεία Ελευσίνας, δημιουργεί αβεβαιότητα στο ενδιάμεσο χρονικό διάστημα όπου μπορεί να έχουν δημιουργηθεί δικαιώματα.

 Στο άρθρο 10, διαπιστώνεται μια αοριστία ως προς το τι αποτελεί αναγκαίο μέτρο πληροφόρησης. Αναφορικά με την εξαίρεση που τίθεται για την παροχή πληροφοριών σε επαγγελματικούς συμβούλους, παρόχους χρηματοδότησης και ελεγκτές, συνδεδεμένα με διοικητικά στελέχη έως και υπαλλήλους. Ποιος και πώς θα ορίζει το μέτρο αυτό, λαμβάνοντας υπόψιν ότι τα τραπεζικά στοιχεία είναι ευαίσθητα;

 Στο άρθρο 13, ορίζει ότι σε περίπτωση ανάγκης για επίλυση διαφοράς, διένεξης και αμφισβήτησης που προκύπτει από τη Σύμβαση, τα μέρη θα συζητήσουν και θα συμφωνήσουν φιλικά, ενώ, στο απευκταίο σενάριο που εντός 15 ημερών δεν έχει λυθεί, θα υποβάλλεται σε διαιτησία υπό τους κανόνες του Διεθνούς Εμπορικού Επιμελητηρίου, κάτι που κατά την άποψή μας δεν είναι σωστό, είναι μάλλον επίφοβο. Μιλάμε για συγχώνευση τραπεζών και μάλιστα εισηγμένων με ανάγκη ενημέρωσης των επενδυτών αλλά και του δημοσίου, ενώ το ΤΧΣ δεν είναι δημόσιο και δεν γνωρίζουμε σε τι βαθμό θα παρέχεται πληροφόρηση επί της διαιτησίας. Προφανώς, διαφωνούμε, θεωρώντας ότι πρέπει να υπάρχει δυνατότητα προσφυγής στα ελληνικά δικαστήρια κατά προτεραιότητα.

Στο δεύτερο κύριο άρθρο, όπου το τρίτο είναι η έναρξη ισχύος, η κύρωση της επιστολής της τράπεζας Αττικής προς το Υπουργείο Εθνικής Οικονομίας και Οικονομικών για το ομόλογο Tier II περιλαμβάνει με νομοθετική ισχύ τη δέσμευση της τράπεζας Αττικής, να αποπληρώσει πρόωρα τα αξιόγραφα που το δημόσιο ανέλαβε, δηλαδή, το ομόλογο Tier II. Από τα κεφάλαια που θα αντλήσει η νέα τράπεζα μέσω αύξησης του μετοχικού κεφαλαίου, υπάρχει δέσμευση να καταβάλει τα ποσά που αντιστοιχούν στην αποπληρωμή των 1002 ομολογιών ονομαστικής αξίας 100.000 ευρώ η καθεμία, που εκδόθηκαν από την τράπεζα Αττικής μέσω του ν.3723/2008.

 Εν προκειμένω, παρουσιάζεται ως σπουδαία οικονομική επιτυχία η πρόωρη αποπληρωμή του ομολόγου Tier II από την τράπεζα Αττικής, ύψους περίπου 100 εκατ. που λήγει το 2028. Είναι ασφαλώς επιτυχία, αλλά σε καμία περίπτωση σπουδαία.

Ευχαριστούμε πολύ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε κύριε συνάδελφε. Το λόγο έχει τώρα ο κ. Δημήτρης Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**  Ευχαριστώ, κύριε Πρόεδρε.

Καταρχάς, να πω κι εγώ με τη σειρά μου, ότι είναι εξαιρετικά προβληματικό, κύριοι της Κυβέρνησης αλλά απευθύνομαι και στο Προεδρείο, να συζητούνται αυτή τη στιγμή στο Ελληνικό Κοινοβούλιο ταυτόχρονα τρία νομοσχέδια, ενώ την ίδια στιγμή να εισάγονται άλλα τρία, τα οποία θα πρέπει να μπουν στην Ολομέλεια μέχρι την επόμενη Τετάρτη. Καταλαβαίνετε ότι αυτό είναι μια πλήρης απαξίωση της λειτουργίας του Κοινοβουλίου, είναι μια πλήρης απαξίωση της κοινοβουλευτικής διαδικασίας και σε κάθε περίπτωση δεν δίνεται και η δυνατότητα να κάνουμε ουσιαστική συζήτηση.

Δηλαδή, αυτή τη στιγμή συζητάμε για την συγχώνευση των δύο τραπεζών και για μία εξαιρετικά κρίσιμη οικονομική και πολιτική εξέλιξη και δεν έχουμε το χρόνο να τοποθετηθούμε. Τοποθετούμε σε άδειες επιτροπές γιατί αυτή τη στιγμή, σήμερα, μόνο είχαν προσδιοριστεί εννέα επιτροπές να συνεδριάσουν ενώ την ίδια στιγμή συνεδρίαζε μέχρι πριν από λίγο η Ολομέλεια. Καταλαβαίνετε ότι αυτό το πράγμα έχει απαξιώσει κι έχει οδηγήσει στον εξευτελισμό το Ελληνικό Κοινοβούλιο. Δεν είναι τρόπος αυτός για να συζητούνται τόσο σοβαρά θέματα.

Εν πάση περιπτώσει, νομίζω, ότι άνοιξε παρόλα αυτά μια ενδιαφέρουσα συζήτηση, εγώ δεν έχω κανένα πρόβλημα να την κάνω, διότι και ο κ. Διοικητής της Τράπεζας της Ελλάδας αλλά και ο εκπρόσωπος της Νέας Δημοκρατίας αργότερα, προχωρούν σε μία προσπάθεια να ξαναγραφτεί η ιστορία με βασική αφηγηματική επιλογή να ονομάζουν ως έτος εκκίνησης της ελληνικής κρίσης το έτος 2015. Και νομίζω, ότι αυτό είναι πραγματικά προσβλητικό και για τον ελληνικό λαό και για εμάς τους ίδιους που παρακολουθήσαμε και συμμετείχαμε όλα αυτά τα χρόνια σε αυτό το δράμα της χρηματοπιστωτικής κρίσης, να επιχειρείται σήμερα από την Κυβέρνηση να παρουσιαστεί το έτος 2015 ως έτος εκκίνησης της κρίσης.

Με αυτή την έννοια, και παρά το γεγονός ότι δεν πρόκειται να ακουστούν από την άλλη πλευρά πειστικά επιχειρήματα ούτε να ανοίξει μια σοβαρή συζήτηση για το ζήτημα, επιτρέψτε μου να θέσω κάποια στοιχεία απλώς και μόνο για τα πρακτικά. Διότι, μάλιστα, ο κύριος Στουρνάρας ήταν και πολύ καθαρός: «η τραπεζική κρίση» είπε «ξεκίνησε το 2015». Ας φρεσκάρουμε λίγο τη μνήμη του κυρίου Στουρνάρα και ας φρεσκάρουμε όμως και λίγο την μνήμη και του εκπροσώπου της Νέας Δημοκρατίας, του κυρίου Πέτσα, ο οποίος μάλιστα ανέφερε και εκείνος κάποια στοιχεία.

Ακούστε. 2009-2012 συνολική φυγή καταθέσεων από τις ελληνικές τράπεζες ύψους 87 δισ. ευρώ. Επίσης 2008 «κόκκινα» δάνεια 14 δισ. ευρώ. Στα μέσα του 2014 «κόκκινα» δάνεια 97,7 δισ. ευρώ. Ξέρετε τι σημαίνει αυτό; Μέσα σε μια εξαετία υπήρξε επταπλασιασμός των «κόκκινων» δανείων, πράγμα το οποίο αναδεικνύει ακριβώς το γεγονός ότι η τραπεζική κρίση δεν ξέσπασε ξαφνικά, το 2015. Είχατε προετοιμάσει το έδαφος και είχατε ναρκοθετήσει το τοπίο και το πεδίο για την οποιαδήποτε πολιτική επιλογή θα επιχειρούσε να κάνει μια άλλη κυβέρνηση με μια άλλη στρατηγική.

Τραπεζική κρίση, λοιπόν, ξέσπασε το 2015 και τότε γιατί το 2012, κύριοι της Νέας Δημοκρατίας, απαιτήθηκε ανακεφαλαιοποίηση των ελληνικών τραπεζών ύψους 28 δισ. ευρώ, αν η τραπεζική κρίση είχε ξεσπάσει το 2015; 28 δισ. ευρώ εκ των οποίων τα 25 δις έβαλε το ελληνικό δημόσιο και με ποιους όρους τα έβαλε το ελληνικό δημόσιο αυτά τα 25 δις αποκτώντας το 80% των μετοχών των συστημικών τραπεζών; Θα σας πω εγώ με ποιους όρους. Με κανέναν απολύτως όρο! Δεν κατάφερε η τότε κυβέρνηση να κερδίσει ούτε καν τη δυνατότητα να ορίζει τις διοικήσεις των τραπεζών, στις οποίες το ελληνικό δημόσιο διακρατούσε το 80% των μετοχών. Και ήταν η μοναδική περίπτωση σε όλες τις περιπτώσεις ανακεφαλαιοποιήσης τραπεζών στην Ευρώπη, όπου το ελληνικό δημόσιο δεν απέκτησε με τις μετοχές του δικαίωμα ψήφου.

Η τραπεζική διακυβέρνηση και τα πρόσωπα, τα οποία βρίσκονταν στα κέντρα λήψης αποφάσεων των τραπεζών, παρέμειναν απολύτως ίδια, παρά τα 25 δις που έβαλε το Ελληνικό Δημόσιο.

Να πάμε λίγο παρακάτω; Αν δεν υπήρχε τραπεζική κρίση, για ποιο λόγο χρειάστηκε και δεύτερη ανακεφαλαιοποίηση το 2014, όπου μάλιστα, οδηγηθήκαμε και σε delusion της μετοχής του Δημοσίου, με όρους που θα έπρεπε κατά τη γνώμη μου να διερευνηθούν σε βάθος, πράγμα, το οποίο δεν έγινε.

Ποια ήταν, η συνολική ζημία, για το Ελληνικό Δημόσιο από τις δύο αυτές ανακεφαλαιοποιήσεις των Τραπεζών, όταν δεν υπήρχε κατά τον κύριο Διοικητή της Τράπεζας της Ελλάδος, τραπεζική κρίση; 28 δισ. ευρώ, αυτή είναι η πραγματικότητα.

Πάμε, λοιπόν και σε ένα δεύτερο ζήτημα, το οποίο αφορά την ιστορία, γιατί είπανε και κάτι άλλο και ο κ. Πέτσας και ο κ. Διοικητής της Τράπεζας της Ελλάδος, ο κ. Στουρνάρας, στο τέλος του 2014, είχαμε βγει από την κρίση, τα πράγματα έβαιναν καλώς.

Είχαμε πρωτογενές πλεόνασμα, 0,8% και την ίδια στιγμή είχαμε και ρυθμούς ανάπτυξης, νομίζω ό,τι ήταν περίπου στο 1%. Λοιπόν, προσέξτε να δείτε ποια ήταν η κατάσταση τον Ιούνιο του 2014, μετά τις Ευρωεκλογές με βάση όχι τα λόγια τα δικά μου ή τα λόγια της τότε αντιπολίτευσης, με βάση τα λόγια της Τρόικας.

Δήλωνε, λοιπόν, τότε η Τρόικα ό,τι το πρόγραμμα είναι ήδη drivable out of track, αναντίστρεπτα εκτός πορείας, αυτή είναι η έκθεση της Τρόικας τον Ιούνιο του 2014 και την ίδια στιγμή έλεγε ό,τι απαιτούνται 8 δις άμεσα μέτρα έτσι, ώστε να μπορέσει να επανέλθει το πρόγραμμα στην πορεία, την οποία είχε συμφωνήσει ο κ. Σαμαράς, ο κ. Βενιζέλος και η κυβέρνηση τότε της Νέας Δημοκρατίας, με το ΠΑΣΟΚ.

Αυτή είναι η πραγματικότητα του 2014, όπου η Ελλάδα είχε βγει από την κρίση και να θυμίσω τότε ό,τι ο Υπουργός Οικονομικών, ο κ. Βενιζέλος, ο κ .Σαμαράς διεκδικούσαν από την Τρόικα, όχι η ρύθμιση του χρέους αλλά πιστοποιητικό βιωσιμότητας του Ελληνικού χρέους. Να μας πουν, δηλαδή, οι Θεσμοί και το Διεθνές Νομισματικό Ταμείο ότι το χρέος μας είναι βιώσιμο, για να πάρουμε πιστοληπτική γραμμή στήριξης. Ούτε αυτό δεν δεχόταν η Τρόικα να θέσει στο τραπέζι της συζήτησης, για ποιο λόγο; Ακριβώς επειδή το πρόγραμμα, με βάση αυτά, τα οποία έκανε η τότε Κυβέρνηση και με βάση το δικό της σκεπτικό ήταν αναντίστρεπτα εκτός πορείας.

Αυτό είναι το success story, επομένως κύριοι της Νέας Δημοκρατίας, καλό είναι να μην ξύνετε αυτές τις πληγές, γιατί έχετε τεράστια ευθύνη για το γεγονός ότι η ελληνική οικονομία την περίοδο των δικών σας Κυβερνήσεων, έχασε το 25% του ακαθάριστου εγχώριου προϊόντος της και την ίδια στιγμή οδηγηθήκαμε στην ανθρωπιστική κρίση, την οποία είχαμε την περίοδο 2012 -2014.

**ΣΤΥΛΙΑΝΟΣ ΠΕΤΣΑΣ (Ειδικός Αγορητής της Πλειοψηφίας):** *Ομιλία εκτός μικροφώνου)*

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ, Ειδικός Αγορητής της Κ.Ο.«ΝΕΑ ΑΡΙΣΤΕΡΑ»)**

Λίγο, πιο χαμηλά τον πήχη, λίγο λιγότερη αλαζονεία και λίγο, λιγότερη και λίγο καλύτερη μνήμη, σε σχέση με τα πεπραγμένα σας.

Καταλαβαίνω κ. Πέτσα τον εκνευρισμό σας, γιατί σας χαλάω την ωραία ιστορία που έχετε φτιάξει, αλλά δεν πειράζει θα μπορούμε να κάνουμε συζήτηση, σας χαλάω το αφήγημα, το ξέρω. Η ιστορία έχει γραφτεί από εσάς, η ιστορία ξέρετε έχει πάντα δύο πλευρές. Δεν έχει μόνο την πλευρά της Δεξιάς και των μεγάλων οικονομικών συμφερόντων.

Λοιπόν, πάμε τώρα στο σήμερα. Το Δημόσιο, μετά τις επιλογές που έχουν γίνει για τον Τραπεζικό Τομέα, έχει μειώσει απολύτως τη συμμετοχή του και έχει υποστεί τεράστιες ζημίες και με την υπόθεση της Πειραιώς και με την υπόθεση της Εurobank, αλλά και με υποθέσεις άλλων τραπεζών και όλα αυτά, οι ζημίες, τις οποίες έχει υποστεί το Ταμείο Χρηματοπιστωτικής Σταθερότητας έχουν συμβεί ενώ δεν υπήρχε κάποιο συγκεκριμένο πιεστικό γεγονός, το οποίο να εξανάγκαζε στις κινήσεις, τις οποίες έκανε το Ταμείο Χρηματοπιστωτικής Σταθερότητας.

Ποια είναι η κατάσταση σήμερα στο τραπεζικό σύστημα; Πρώτο δεδομένο, σε καμία περίπτωση το ελληνικό τραπεζικό σύστημα δεν παίζει το ρόλο του, δηλαδή δεν χρηματοδοτεί την ελληνική οικονομία και τις ελληνικές μικρές επιχειρήσεις αλλά και τους πολίτες. Αντιθέτως, αυτή τη στιγμή το 90% των ελληνικών επιχειρήσεων είναι unbankable, δηλαδή δεν έχουν δυνατότητα πρόσβασης καν στο τραπεζικό σύστημα, ενώ η συντριπτική πλειοψηφία των δανείων που δίνονται είναι δάνεια, τα οποία κινούνται προς μεγάλες και πολύ μεγάλες επιχειρήσεις, οι οποίες και δεν έχουν ανάγκη αυτό το δανεισμό, αλλά και έχουν προνομιακή πρόσβαση στους πόρους του Ταμείου Ανάκαμψης, του Ταμείου που έχει προκύψει μετά τον COVID για τη χρηματοδότηση της ελληνικής οικονομίας.

Δεύτερο σημείο, είναι προφανές ότι στις ελληνικές τράπεζες υπάρχει καρτέλ και είναι προφανές επίσης ότι αυτή τη στιγμή λόγω ακριβώς του καρτέλ, το οποίο και εσείς ομολογείτε όταν λέτε ότι «χρειαζόμαστε και πέμπτο πυλώνα για να λειτουργήσει ο ανταγωνισμός», άρα παραδέχεστε ότι δεν λειτουργεί ο ανταγωνισμός στις ελληνικές τράπεζες. Λέμε λοιπόν με αυτό το δεδομένο του καρτέλ οι ελληνικές τράπεζες είναι στην τρίτη θέση στα κέρδη με βάση τα όσα είπε ο κύριος Στουρνάρας, ίσως να είμαστε και λίγο ψηλότερα. Προσέξτε, κύριε Πέτσα, το πρόβλημα εδώ δεν είναι ότι οι τράπεζες έχουν κέρδη και δεν παρουσιάζουν ζημιές, το πρόβλημα είναι ότι υπάρχει τραπεζική απληστία και τραπεζική αισχροκέρδεια. Εμείς καταλαβαίνουμε ότι εδώ καπιταλισμό έχουμε, προφανώς οι τράπεζες θα πρέπει να έχουν κέρδη αλλιώς θα καταρρεύσουν και πάει λέγοντας. Αυτές είναι οι αντιφάσεις του συστήματος που ούτως ή άλλως υπάρχουν. Το θέμα δεν είναι ότι έχουν οι τράπεζες κέρδη, το θέμα είναι πόσα κέρδη έχουν και για ποιο λόγο έχουν αυτά τα κέρδη τα οποία έχουν. Και ο λόγος για τον οποίο έχουν αυτά τα υψηλότατα κέρδη και σπάνε το ένα ρεκόρ μετά το άλλο είναι διότι το δημόσιο και η κυβέρνηση δεν παίζουν τον πολιτικό τους ρόλο και επιτρέπουν αυτή τη στιγμή στις τράπεζες να έχουν τη μεγαλύτερη «ψαλίδα» μεταξύ επιτοκίων καταθέσεων και επιτοκίων δανεισμού, να ρημάζουν τον κόσμο στις προμήθειες και να έχουμε αυτή την εικόνα των ρεκόρ κάθε τρίμηνο κερδοφορίας των τραπεζών χωρίς η κυβέρνηση να κάνει τίποτα. Δεν τόλμησε καν να βάλει έκτακτη εισφορά στις τράπεζες, πράγμα, το οποίο έχουν κάνει τεράστιες οικονομίες σε ολόκληρη την Ευρώπη, παρά το γεγονός ότι εσείς λέτε ότι ελληνική οικονομία πάει καλά και οι ελληνικές τράπεζες έχουν μπει σε πορεία εξυγίανσης, είναι εξυγιασμένες εν πάση περιπτωσει και θα είχαν τη δυνατότητα να υποστηρίξουν αυτή την έκτακτη εισφορά. Ούτε αυτό δεν κάνατε.

Τρίτο, παρά το γεγονός ότι το δημόσιο έχει πωλήσει τις μετοχές του μέσω του Ταμείου Χρηματοπιστωτικής Σταθερότητας, παραμένει παρών στις τράπεζες καθώς τα μισά περίπου από τα ίδια κεφάλαια των τραπεζών είναι αναβαλλόμενοι φόροι. Και παρά αυτό το γεγονός, εσείς δεν παίζετε το ρόλο που έχετε τη δυνατότητα να παίξετε για να μπορέσετε να «σπάσετε» ακριβώς το καρτέλ των τραπεζών. Αυτή είναι η κατάσταση που επικρατεί σήμερα στο τραπεζικό σύστημα και τι μας λέει τώρα η Κυβέρνηση και ο κύριος Διοικητής σε σχέση με τη συγχώνευση της ΠΑΓΚΡΗΤΙΑΣ και της ΑΤΤΙΚΗΣ, ότι σε πλήρη αντίθεση με όλα τα παραπάνω όπου η ελληνική οικονομία πηγαίνει καλά, όπου οι τράπεζες δεν έχουν πρόβλημα κόκκινων δανείων, όπου όλα φαίνεται να είναι σε μία πορεία απολύτως θετική και έχουμε και διαρκείς αναβαθμίσεις από τους οίκους αξιολόγησης, τι μας λένε; Ξαφνικά εμφανίζουν ένα επιχείρημα ότι αν δεν προχωρήσει η συγχώνευση με τους όρους μάλιστα που έχει συμφωνηθεί από την Τράπεζα της Ελλάδος και το ελληνικό δημόσιο, δηλαδή, το Υπουργείο Οικονομικών και το Ταμείο Χρηματοπιστωτικής Σταθερότητας, θα καταρρεύσουν οι τράπεζες. Θα καταρρεύσει η «ΑΤΤΙΚΗ», θα καταρρεύσει η «ΠΑΓΚΡΗΤΙΑ», θα καταρρεύσουν ενδεχομένως και οι υπόλοιπες τράπεζες, θα καταρρεύσει το ΤΜΕΔΕ, θα καταρρεύσει δεν ξέρω και εγώ ποιος άλλος.

 Αυτά καταλαβαίνετε ότι είναι πλήρως αντιφατικά επιχειρήματα, μέχρι που είπατε ότι θα κλονιστεί στο σύνολό της η ελληνική οικονομία. Πρόκειται, λοιπόν, εδώ περί κλασικής μορφής κινδυνολογίας, η οποία δεν ανταποκρίνεται σε καμία πραγματικότητα.

Η αλήθεια είναι ότι το Ταμείο Χρηματοπιστωτικής Σταθερότητας (Τ.Χ.Σ.) και το Ελληνικό Δημόσιο, έχουν τη δυνατότητα να παρέμβουν για την εξυγίανση και των δύο τραπεζών με καλύτερους όρους, απλώς, δεν το κάνουν επικαλούμενα μια νομοθεσία, η οποία δεν εξαρτάται από τον SSM. Αντιθέτως, είναι νομοθεσία, την οποία η ίδια η ελληνική κυβέρνηση έχει περάσει, χωρίς συγκεκριμένους περιορισμούς από τους ελεγκτικούς ευρωπαϊκούς μηχανισμούς. Και είναι ακριβώς, αυτή η κινδυνολογία που στοχεύει στη νομιμοποίηση της τεχνικής με τα «Warrants», που, εν τέλει, θα οδηγήσει στο εξής παράλογο. Το Δημόσιο, θα έχει δώσει 900 εκατομμύρια ευρώ και θα έχει το 33% της νέας συγχωνευμένης τράπεζας, ενώ οι επενδυτές θα έχουν δώσει 300 εκατομμύρια ευρώ και θα έχουν το 60%. Αυτή είναι η πραγματικότητα.

Πώς απάντησε σε αυτό ο κ. Στουρνάρας, χωρίς να επικαλεστεί τους αριθμούς, που λέω εγώ, που γνωρίζετε όμως, ότι είναι πραγματικοί; Είπε ότι «Book to price value» είναι 1,09 και είναι καλύτερη σε σχέση με την «Price to book value», που είχαν άλλες τράπεζες, όταν προχωρήσαν σε αντίστοιχες κινήσεις.

Nα σας πω κάτι, λένε οι Γάλλοι κάτι πολύ σοφό «Comparaison le paraiso», δηλαδή, «η σύγκριση δεν είναι αιτιολόγηση». Το γεγονός ότι είναι καλύτερος ο συγκεκριμένος λόγος σε σχέση με τους λόγους των υπολοίπων τραπεζών, δεν εξηγεί και δεν αιτιολογεί τίποτα. Διότι, πρέπει να μας εξηγήσετε για ποιον λόγο αυτός ο λόγος, δεν θα μπορούσε να είναι καλύτερος και όχι, απλά, να τον συγκρίνεται με τους προηγούμενους.

Τι λέει το δεύτερο επιχείρημα της κυβέρνησης; Εάν ολοκληρωθεί η συγχώνευση θα προκύψει ένας 5ος τραπεζικός πυλώνας με 4% στη συνολική «πίτα» και θα μπορέσει να αυξήσει τον ανταγωνισμό με τις υπόλοιπες τράπεζες, οι οποίες κατέχουν το 96%. Δηλαδή, δεν λειτουργεί ο ανταγωνισμός με τέσσερις τράπεζες που έχουν το 96%, θα λειτουργήσει με πέντε. Μας δουλεύετε κανονικά;

Κάτι τελευταίο που αποφεύγετε και βλέπω με ελιγμούς, τους οποίους δεν θα καταφέρετε να κάνετε στην Ολομέλεια. Ρωτάω, λοιπόν, το εξής. Το 2021, στην Τράπεζα Αττικής, κύριοι της κυβέρνησης, έγινε μια μεταβίβαση κόκκινων δανείων, τιτλοποίηση ύψους 1,3 δισεκατομμύρια ευρώ. Η τιτλοποίηση αυτή, τα δάνεια αυτά, κατέληξαν σε μια εταιρεία «Θεά Άρτεμις Α.Ε.», η οποία ισχυριζόταν ότι έχει σχέσεις με το μεγάλο αμερικανικό Fund Ellington και στη βάση αυτών των ισχυρισμών και της Ellington, που εμφανίστηκε να συνεργάζεται με την εταιρεία «Θεά Άρτεμις Α.Ε.». Στη βάση, λοιπόν, αυτών των ισχυρισμών, διαχειριστές κόκκινων δανείων, πρόσωπα που εμπλέκονταν με αυτές τις εταιρείες, καθ’ ομολογία του κ. Στουρνάρα, μπήκαν στο Δ.Σ. της Τράπεζας Αττικής.

Ξέρετε, τι σημαίνει αυτό; Μιλάμε για καραμπινάτα κακουργήματα. Τι έχει κάνει η κυβέρνηση σε σχέση με αυτή την υπόθεση; Την έχει ελέγξει; Τι γνωρίζετε; Πού βρίσκεται αυτή τη στιγμή το 1,3 δισεκατομμύρια ευρώ; Ποιος τα διαχειρίζεται; Αληθεύει ότι θα επιστραφούν; Αληθεύει, επίσης, ότι επιστράφηκαν μετοχές 8,2% του συνολικού μετοχικού κεφαλαίου της Τράπεζας Αττικής στην τράπεζα άνευ αντιτίμου; Έχει γίνει κανονικό πάρτι, 2021, 2022, 2023. Μη νομίζετε ότι αυτά δεν θα ελεγχθούν. Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”, κ. Βορύλλας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.:

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ’»):** Ευχαριστώ, κύριε Πρόεδρε.

Ο κύριος Χατζηδάκης, χθες, ανάφερε ότι, στο πρόσφατο παρελθόν της τράπεζας ΑΤΤΙΚΗΣ, στο πλαίσιο ελέγχου που είχε γίνει το 2016, μεταξύ των ευρημάτων ήταν η συστηματική χορήγηση δανείων κάτω του κόστους, με μηδενική ή μερική εξασφάλιση. Επίσης, ότι μια κατασκευαστική εταιρεία, το 2015, πήρε 39 δάνεια με εξασφαλίσεις υποσχετικές έργων και χαριστικά επιτόκια.

Εμείς ρωτάμε τι έγινε μετά, αφού ανέλαβε η Κυβέρνηση της Νέας Δημοκρατίας, το 2019, και ήταν σε γνώση σας η κακοδιαχείριση της τράπεζας ΑΤΤΙΚΗΣ. Ζήτησε, από την Τράπεζα της Ελλάδος, να παρέμβει ως επόπτης και να αποδοθούν άμεσα ευθύνες; Αναζητήθηκαν δραστικές λύσεις, όπως η συγχώνευση με άλλη συστημική τράπεζα; Στραφήκατε νομικά κατά των προηγούμενων Διοικήσεων της Τράπεζας ΑΤΤΙΚΗΣ; Στραφήκατε κατά των εταιρειών, που έλαβαν τα χαριστικά δάνεια;

Περάσανε 5 χρόνια απραξίας, για να μας παρουσιάσετε την παραπάνω Σύμβαση ως την καλύτερη λύση, η οποία για μας είναι ένα σχέδιο σκανδάλου.

Στο παρελθόν, είχαμε πολλές περιπτώσεις στη χώρα μας, όπου μικρές τράπεζες απορροφήθηκαν από μεγαλύτερες, είτε στο σύνολο, είτε με απορρόφηση του υγιούς τμήματος και με εκκαθάριση του προβληματικού μέρους. Μεγάλο ερώτημα είναι ότι, ενώ απορροφήθηκαν η Αγροτική τράπεζα, η Γενική τράπεζα, η τράπεζα Κύπρου, η Λαϊκή τράπεζα, η Εμπορική τράπεζα, η Ιονική τράπεζα, το Ταχυδρομικό Ταμιευτήριο, η τράπεζα Εργασίας, η Proton Bank και άλλες. Γιατί τόσα χρόνια έμειναν εκτός απορροφήσεων η Τράπεζα ΑΤΤΙΚΗΣ και η ΠΑΓΚΡΗΤΙΑ Τράπεζα, ενώ αντιμετώπιζαν σοβαρά προβλήματα;

Σε όλες τις περιπτώσεις μέχρι σήμερα, οι απορροφήσεις και οι συγχωνεύσεις γινόταν μεταξύ μιας μεγάλης με μια μικρότερη τράπεζα. Με την παρούσα συγχώνευση, που παρόμοια δεν είχαμε δει στη χώρα μας, δύο μικρές προβληματικές τράπεζες -με το δείκτη των μη εξυπηρετούμενων «κόκκινων» δανείων της ATTICA BANK να είναι στο 61,5% και της Παγκρήτιας στο 53,5% - θα αποτελέσουν τον πέμπτο πυλώνα του τραπεζικού συστήματος, όπως υποστηρίζεται από την Κυβέρνηση, χάρη στη γενναία χρηματοδότηση του ΤΧΣ.

Με το παρόν νομοσχέδιο προβλέπεται η συγχώνευση ATTICA BANK-Παγκρήτιας Τράπεζας, με την αύξηση του μετοχικού κεφαλαίου στη νέα τράπεζα που θα προκύψει. Το συνολικό ποσό που επιδιώκεται να αντληθεί με την αύξηση του μετοχικού κεφαλαίου, από την έκδοση νέων μετοχών και τίτλων κτήσης μετοχών, θα ανέλθει σε έως 735 εκατομμύρια ευρώ.

Στην παράγραφο 4.2 της Συμφωνίας Ταμείου Χρηματοπιστωτικής Σταθερότητας και της THRIVEST HOLDING LTD, ορίζεται ότι θα επενδύσουν 675,10 εκατομμύρια ευρώ, από αυτά, τα 475,10 εκατομμύρια ευρώ κατ’ ανώτατο όριο θα καταβάλει σε μετρητά το ΤΧΣ και 200 εκατομμύρια κατ’ ανώτατο όριο θα καταβάλει σε μετρητά η THRIVEST.

Επίσης, σύμφωνα με την παράγραφο 4.7, θα επενδύσει και ο ΕΦΚΑ 47,9 εκατομμύρια ευρώ από τις εισφορές των ασφαλισμένων, χωρίς να τεκμηριώνεται η συμμετοχή του φορέα κατά τη διαδικασία κατάρτισης της Σύμβασης, ενώ δεν υπάρχει υπογραφή στη Σύμβαση από τον Διοικητή του ή άλλο νομικό εκπρόσωπο.

Το σημείο που για εμάς έχει ένα τεράστιο ενδιαφέρον είναι η παράγραφος 4.4, στην οποία αναφέρεται ότι το ΤΧΣ αναλαμβάνει την υποχρέωση, μετά από έγγραφη ειδοποίηση της THRIVEST, να της μεταβιβάσει και να της παραδώσει 180,8 εκατομμύρια τίτλους κτήσης μετοχών, χωρίς καμία επιβάρυνση. Δηλαδή, το ΤΧΣ θα καταβάλει 475,10 εκατ. ευρώ για μετοχές και τίτλους κτήσης μετοχών, όπου το μεγαλύτερο μέρος τους θα το παραδώσει άνευ ανταλλάγματος εντελώς δωρεάν.

Να θυμίσουμε ότι το ΤΧΣ έχει καταβάλει 105,7 εκατομμύρια ευρώ, τον Δεκέμβριο του 2021 και 329 εκατομμύρια ευρώ, τον Απρίλιο του 2023, στις αυξήσεις του μετοχικού κεφαλαίου της Τράπεζας Αττικής.

Μετά την ολοκλήρωση των ανωτέρω ενεργειών, το ΤΧΣ αναμένεται να κατέχει ποσοστό συμμετοχής στο νέο πιστωτικό ίδρυμα ύψους 35%-37% και η THRIVEST αναμένεται να κατέχει ποσοστό που θα κυμαίνεται μεταξύ «50 πλέον 1ας μετοχής» έως 58,5%. Δηλαδή, ενώ το ΤΧΣ θα έχει καταβάλει συνολικά 954,8 εκατομμύρια ευρώ, θα κατέχει 35%-37%, ενώ η THRIVEST, με συνολική επένδυση 340 εκατομμύρια ευρώ, θα κατέχει ποσοστό που θα κυμαίνεται μεταξύ «50 πλέον 1ας μετοχής» έως 58,5%.

Η παράδοση 180,8 εκατομμυρίων τίτλων κτήσης μετοχών χωρίς τίμημα, θεωρούμε ότι είναι μια παράνομη πράξη, ακόμα και αν κυρωθεί η εν λόγω Σύμβαση από το Κοινοβούλιο.

Κατά τη γνώμη μας, στοιχειοθετούνται τα αδικήματα της απιστίας και της παράβασης καθήκοντος. Η συγκεκριμένη συγχώνευση συνιστά μία εξαιρετική ζημιογόνα πράξη για το δημόσιο. Και για τα συμφέροντα των Ελλήνων φορολογουμένων είναι ένα σκάνδαλο, που στο μέλλον θα το βρει μπροστά της η παρούσα Κυβέρνηση και οι εμπλεκόμενοι Υπουργοί.

Το κόμμα μας προτείνει, προκειμένου να περιοριστεί η ζημιά για το ελληνικό δημόσιο και να μην συγκροτηθεί το αδίκημα της απιστίας και της παράβασης καθήκοντος, να οριστεί κατ’ ελάχιστο τίμημα η μεταβίβαση των 180,8 εκατομμυρίων τίτλων κτήσης μετοχών από το ΤΧΣ στην THRIVEST HOLDING LTD.

Δεδομένου ότι η μη έκδοση της παρούσας σύμβασης ορίζεται στα 1,87 ευρώ ανά μετοχή, η μεταβίβαση των 180,8 εκατομμυρίων τίτλων κτήσης μετοχών από το Τ.Χ.Σ. στην Thrivest να έχει κατά ελάχιστο τίμημα 338 εκατομμύρια ευρώ.

 Το κόμμα μας για τους λόγους που παρουσιάσαμε παραπάνω θα καταψηφίσει ως εξαιρετικά επιζήμια για το ελληνικό δημόσιο και το Τ.Χ.Σ. το παρόν νομοσχέδιο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Καζαμίας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Διονύσιος Ακτύπης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Θεοχάρης (Χάρης) Θεοχάρης, Σταύρος Καλαφάτης, Άννα Καραμανλή, Γεώργιος Κοτρωνιάς, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Μιχαήλ (Μιχάλης) Παπαδόπουλος, Ιωάννης Πασχαλίδης, Ευστράτιος (Στράτος) Σιμόπουλος, Κωνσταντίνος Σκρέκας, Ιωάννης Τραγάκης, Χρήστος Γιαννούλης, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Νικόλαος Παππάς, Ιωάννης Σαρακιώτης, Ελένη-Μαρία (Μιλένα) Αποστολάκη, Ελένη Βατσινά, Παύλος Γερουλάνος, Μιχαήλ Κατρίνης, Παρασκευάς (Πάρις) Κουκουλόπουλος, Νικόλαος Καραθανασόπουλος, Αφροδίτη Kτενά, Βασίλειος Μεταξάς, Βασίλειος Βιλιάρδος, Στυλιανός Φωτόπουλος, Δημήτριος Τζανακόπουλος, Ευκλείδης Τσακαλώτος, Ανδρέας Βορύλλας, Δημήτριος Νατσιός, Ελένη Καραγεωργοπούλου, Ιωάννης Κόντης και Ελευθέριος Αυγενάκης.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Κύριε Πρόεδρε, θα ήθελα να ξεκινήσω πάλι αναφερόμενος στις διαδικασίες που ακολουθούμε αυτές τις μέρες στη Βουλή. Είναι πραγματικά απαξιωτικό της διαδικασίας επεξεργασίας των νομοσχεδίων το να έχουμε τόσες πολλές επιτροπές ταυτόχρονα, να συνεδριάζει παράλληλα η Ολομέλεια.

Εγώ, ως Εισηγητής σε αυτό το νομοσχέδιο, έπρεπε να βρίσκομαι ταυτόχρονα και ως ομιλητής στην Ολομέλεια λίγο νωρίτερα, δεν μπόρεσα να παρακολουθήσω την διαδικασία ακρόασης φορέων, η οποία είχε ιδιαίτερη σημασία, δεδομένου ότι είχαμε σημαντικούς φορείς για το νομοσχέδιο, περιλαμβανομένου και του Διοικητή της Τράπεζας της Ελλάδας. Η τρίτη συνεδρίαση λαμβάνει χώρα αμέσως μετά την ακρόαση φορέων, ούτως ώστε να μην υπάρχει, σχεδόν επίτηδες, η δυνατότητα να διαβάσει ένας βουλευτής που δεν μπορεί να παραβρεθεί, όπως εγώ, τα πρακτικά της δεύτερης συνεδρίασης. Αυτή τη στιγμή συνεδριάζουμε για τρίτη φορά, ενώ είχαμε την πρώτη συνεδρίαση χθες, λίγο παραπάνω από 24 ώρες. Δηλαδή, αν μπορούσατε να βάλετε και τις τρεις συνεδριάσεις σε μια μέρα, χωρίς να είναι πλέον εξόφθαλμη η παραβίαση του Κανονισμού, ειλικρινά πιστεύω ότι θα το κάνατε.

Σ’ αυτές τις συνθήκες τώρα, θα ήθελα να θίξω μερικά σημεία ξεκινώντας από την τοποθέτηση του Εισηγητή της Πλειοψηφίας, του κ. Πέτσα, ο οποίος είπε αρκετά ενδιαφέροντα. Θα μείνω όχι σε όσα είπε για την ιστορία που έχει γραφτεί, η ιστορία φοβάμαι πως γράφεται διαρκώς, αλλιώς συνάδελφοί μου ιστορικοί δεν θα είχαν επάγγελμα. Άρα, η άποψη ότι η ιστορία έχει γραφτεί και ότι είναι αλαζονικό το να αμφισβητεί κανείς την ιστορία που έχει γραφτεί, φοβάμαι πως όλοι οι ιστορικοί θα συμφωνήσουν, και εγώ είμαι ένας από αυτούς, ότι όποιος νομίζει ότι η ιστορία έχει γραφτεί μια φορά και έχει γραφτεί με τον τρόπο που εκείνος πιστεύει, αυτό είναι το άκρον άωτον της αλαζονικής αντιμετώπισης του παρελθόντος.

Μια πιο ταπεινόφρονη και πιο επιστημονικά τεκμηριωμένη θέση θα ήταν να παραδεχτεί ο κ. Πέτσας ότι υπάρχει ένας διάλογος γύρω από την ιστορία και αυτή στην οποία αναφέρθηκε, σε σχέση με το πώς κατέρρευσε το τραπεζικό σύστημα της χώρας, που δυστυχώς βεβαίως δεν κατέρρευσε το 2015, αλλά πολύ πιο νωρίς.

Ο αναθεωρισμός αυτός που προβάλλεται τελευταία από τη Νέα Δημοκρατία, πρέπει να πω ότι και το πρωί ακούσαμε τον Πρωθυπουργό στην αίθουσα να λέει αρκετά ξεκάθαρα ότι η κρίση ξεκίνησε το 2015, εννέα χρόνια πριν είπε. Λυπάμαι πάρα πολύ, αλλά κανένας έλληνας πολίτης δεν το πιστεύει. Είναι απαράδεκτα τα πράγματα αυτά που λέγονται και εν πάση περιπτώσει ακόμη και αν η Πλειοψηφία νομίζει αυτό το πράγμα θα πρέπει να αφήσει την αλαζονεία, το καλάμι που είπε ο Πρωθυπουργός, να κατέβει από το καλάμι και να δεχτεί ότι δεν έχει το μονοπώλιο της αλήθειας, όσον αφορά την ιστορία.

Έρχομαι τώρα στο πιο σχετικό με το νομοσχέδιο επιχείρημα του κ. Πέτσα, που είναι ότι υποστηρίζει η Πλειοψηφία και η Νέα Δημοκρατία τη διατήρηση της κερδοφορίας των τραπεζών και μετά γύρισε και έκανε και το ρητορικό ερώτημα, ποιος δεν υποστηρίζει τη διατήρηση της κερδοφορίας των τραπεζών.

Λοιπόν, έχω να πω στον κ. Πέτσα και στον εκπρόσωπο της Κυβέρνησης που βρίσκεται, εδώ ότι η κερδοφορία των τραπεζών δεν είναι ο πρώτος στόχος ενός υγιούς τραπεζικού συστήματος. Υπάρχει κάτι, το οποίο είναι γνωστό στην σχετική βιβλιογραφία με τον όρο Financialization, δηλαδή η αντίληψη ότι το πρώτο πράγμα που πρέπει να κάνουν οι τράπεζες είναι να έχουν κέρδη.

Αυτή είναι μια αντίληψη που έχει, δυστυχώς, κατά τους περισσότερους οικονομολόγους, οδηγήσει στην κρίση του 2008-2009, η οποία μας έφερε εδώ και η οποία μας φέρνει ενώπιον αυτού του νομοσχεδίου που συζητάμε τώρα, για να σωθούν δύο άλλες κατεστραμμένες τράπεζες από την εποχή εκείνη. Αλλά πρέπει, επίσης, να προσθέσω ότι, ένα υγιές τραπεζικό σύστημα πρέπει, πρωτίστως, να εξυπηρετεί την ανάπτυξη. Οι τράπεζες δεν είναι αυτοσκοπός. Είναι μέσα στην οικονομία, είναι ένα μέσο. Μέσο συγκέντρωσης αποταμιεύσεων από τους πολίτες και διοχέτευσης αυτών των αποταμιεύσεων στην οικονομική ανάπτυξη.

Όταν η Ελλάδα έχει πολύ μεγάλη διαφορά, σε σύγκριση με άλλα κράτη μέλη της Ευρωπαϊκής Ένωσης, ανάμεσα στο επιτόκιο καταθέσεων, το οποίο είναι χαμηλό και στο επιτόκιο δανεισμού, το οποίο είναι πολύ υψηλό, αυτό οδηγεί τους επενδυτές στο να μην δανείζονται από τις τράπεζες. Αυτός είναι ο βασικός λόγος ή ένας από τους κεντρικούς λόγους, για να είμαι ακριβέστερος, που καθιστούν το ελληνικό τραπεζικό σύστημα αντιαναπτυξιακό. Αυτό είναι το πρώτο ζήτημα στις τράπεζες.

Επίσης, θα πρέπει να γίνει σαφής διάκριση ανάμεσα στο να έχουν οι τράπεζες κερδοφορία και στο να είναι βιώσιμες. Η βιωσιμότητα των τραπεζών είναι άλλο πράγμα από τα υπερκέρδη των τραπεζών και η κερδοφορία, επίσης, πρέπει να διαχωριστεί από την έννοια των υπερκερδών. Έχουμε τέσσερις συστημικές τράπεζες, αυτή τη στιγμή, στην Ελλάδα, που καταλαμβάνουν τη μερίδα του λέοντος του χρηματοπιστωτικού συστήματος και κατέγραψαν κέρδη για το 2023, καθαρά κέρδη, 3,65 δισεκατομμύρια. Είναι ο μισός προϋπολογισμός της άμυνας και αυτά τα χρήματα πάνε στις τσέπες των μετόχων των τραπεζών.

Είναι σκανδαλώδες αυτό το πράγμα και να έρχεται ο Εισηγητής της Πλειοψηφίας και να υποστηρίζει με τέτοια υπερκέρδη, τα οποία παίρνονται, βεβαίως, εις βάρος των πολιτών και εις βάρος της ανάπτυξης της οικονομίας. Εις βάρος των πολιτών, κυρίως πολιτών, οι οποίοι χρεώνονται τα πάντα στις καταθέσεις τους και οι οποίοι αντιμετωπίζουν ένα τραπεζικό σύστημα εχθρικό, αν ακόμη κουβαλάνε δάνεια από την εποχή της κρίσης. Το να λέγεται ότι αυτός ο τρόπος συσσώρευσης κερδών στο τραπεζικό σύστημα πρέπει να υποστηριχθεί, γιατί καθιστά τις τράπεζες βιώσιμες, συγχέει δύο κεντρικές έννοιες και βεβαίως δείχνει ποια είναι η πραγματική πολιτική και ποιοι είναι οι πραγματικοί φίλοι της κυβέρνησης. Είναι οι χρηματιστές και όχι η ανάπτυξη. Όχι το παραγωγικό κεφάλαιο, αλλά το κεφάλαιο, το οποίο πουλάει χρήματα για να βγάζει χρήματα. Αυτό βλέπουμε.

Έρχομαι τώρα στο νομοσχέδιο το ίδιο, το οποίο στηρίζεται σε τρεις κεντρικές ιδέες και το λέω αυτό σε όσους μας παρακολουθούν και πιθανόν να έχουν ακούσει πάρα πολλά πράγματα με ορολογία, η οποία είναι δυσνόητη γι’ αυτούς. Η πρώτη κεντρική ιδέα είναι ότι έχουμε δύο τράπεζες, οι οποίες είναι σε προβληματική κατάσταση, επειδή κουβαλάνε τεράστια κόκκινα δάνεια. Η τράπεζα Αττικής έχει πάνω από 60% κόκκινα δάνεια. Και τι κάνει το νομοσχέδιο; Απαλλάσσεται από αυτά, τα περνάει στο πρόγραμμα Ηρακλής. Στα αδηφάγα funds.

Δεύτερη κίνηση που πραγματοποιείται μέσα από το νομοσχέδιο, είναι η συγχώνευση της Παγκρήτιας με την Αττική τράπεζα και δημιουργείται μία νέα τράπεζα, που θα αποτελέσει την πέμπτη συστημική τράπεζα στην ελληνική οικονομία. Η τρίτη κίνηση είναι ότι αυξάνεται το μετοχικό κεφάλαιο αυτής της καινούργιας συγχωνευμένης νέας τράπεζας, με καταβολή, περίπου, μισού δισεκατομμυρίου, 475 εκατομμυρίων από το ΤΧΣ, το οποίο είναι ανώνυμη εταιρεία μεν, άλλα χειρίζεται δημόσιο χρήμα. Ο Διοικητής της Τράπεζας της Ελλάδας είπε ότι είναι δημόσιο χρήμα, το επιβεβαίωσε βεβαίως, αυτό λέει και το ΤΧΣ στο δικό του καταστατικό.

Αυτό βάζει το μεγαλύτερο μέρος του κεφαλαίου για την ενίσχυση της νέας τράπεζας και έρχεται η ιδιωτική Thrivest, η οποία βάζει και αυτή 200 εκατομμύρια, το μικρότερο ποσό για την ενίσχυση της τράπεζας, της νέας συγχωνευμένης τράπεζας. Το πρόβλημα, βέβαια, είναι ότι το αποτέλεσμα αυτού, αντί να είναι το ΤΧΣ και το ελληνικό δημόσιο να έχει την πλειοψηφία των μετοχών στη νέα συγχωνευμένη τράπεζα, ως διά μαγείας, ενώ το δημόσιο έβαζε τα πιο πολλά χρήματα, η ιδιωτική Thrivest, καταλήγει να έχει την πλειοψηφία των μετοχών στη νέα τράπεζα. Το νομοσχέδιο λέει 50 συν 1. Υπολογίζεται ότι με βάση τη σύμβαση θα έχει 56% με 58% των μετοχών της νέας τράπεζας και το δημόσιο 36% με 38%.

Ο ρόλος που παίζουν τα Warrants σε αυτή την ιστορία, δεν αποσαφηνίστηκε καθόλου, παρόλο που δεν παραβρέθηκα στο μεγαλύτερο μέρος της διάρκεια της ακρόασης φορέων, άκουσα το τελευταίο σημείο και άκουσα γενικολογίες και αφηρημένα λόγια και από τον Διοικητή της Τράπεζας της Ελλάδος είπε «ότι τα Warrants είναι ένας τρόπος» και μάλιστα χρησιμοποίησε εκτεταμένη αγγλική ορολογία για να μην το καταλαβαίνει κανείς από αυτούς που τον παρακολουθούν είπε «είναι ένας τρόπος να κάνουμε Find tuning της συμμετοχής των μετόχων. Find tuning σημαίνει μικρή ρύθμιση του τρόπου συμμετοχής. Τα Warrants όμως αυτά απ’ ότι φαίνεται μετατρέπουν το μεγαλύτερο κομμάτι του κεφαλαίου για την ενίσχυση της νέας συμφωνημένης τράπεζας σε μειοψηφικό και τον ιδιωτικό μέτοχο την THRIVEST συγκεκριμένα να αποκτά την πλειοψηφία. Αυτό δεν είναι Find tuning με βάση τα αγγλικά που ξέρω και ξέρω πολύ καλά αγγλικά.

 Έρχομαι τώρα στο τελευταίο σημείο που αφορά άλλα πράγματα που είπε ο κύριος Στουρνάρας, γιατί αυτό είναι που εμάς μας απασχολεί πρωτίστως. Με την συγχώνευση των δύο αυτών τραπεζών και την μετάβαση των κόκκινων δανείων στο πρόγραμμα Ηρακλής, θα καταστραφούν πάρα πολλά νοικοκυριά, πάρα πολλοί πολίτες, οι οποίοι έχουν συσσωρεύσει δάνεια από το παρελθόν. Όταν ρωτήθηκε γι’ αυτό από την βουλευτή της «ΠΛΕΥΣΗΣ ΕΛΕΥΘΕΡΙΑΣ» την κυρία Καραγεωργοπούλου, ο κύριος Στουρνάρας έδωσε την εξής απάντηση, την σημείωσα, θα την ελέγξω και από τα πρακτικά και αν πράγματι είπε ακριβώς αυτό που νομίζω ότι είπε, θα το πω και αύριο στην Ολομέλεια. Είπε «δεν έχει σημασία, αυτό το καθορίζει ο νόμος». Δεν έχει σημασία το ότι μεταφέρονται αυτά τα κόκκινα δάνεια στο πρόγραμμα Ηρακλής, εμάς μας απασχολεί αυτό, για εμάς αυτό έχει σημασία, διότι οι τράπεζες πρέπει να επιτελούν έναν στρατηγικό ρόλο στην οικονομική ανάπτυξη και επίσης στην κοινωνική οικονομία, δηλαδή πρέπει να φροντίζουν και τα νοικοκυριά και τα άτομα, αυτούς που ονομάζουμε πελάτες. Αυτοί είναι πολίτες τουλάχιστον για τη δική μας οπτική και απ’ ότι φαίνεται η πρόταση που έχουμε από το νομοσχέδιο αυτό για τη συγχώνευση, όχι μόνο δεν λαμβάνει υπόψη επαρκώς το πρόβλημα των δανειοληπτών, αλλά θεωρεί ότι δεν έχει σημασία ή τουλάχιστον αυτό φαίνεται να συμβούλεψε ο Διοικητής της Τράπεζας της Ελλάδος.

 Θα κλείσω με αυτό, το οποίο πραγματικά μου προξένησε ενδιαφέρον και θα ήταν νομίζω χρήσιμο για την Επιτροπή και για τους πολίτες που μας παρακολουθούν να μας διαλευκάνει ο κύριος Υφυπουργός, τι εννοούσε κατά τη γνώμη του ο Διοικητής της Τράπεζας της Ελλάδος όταν είπε ότι «από την ώρα που ανέλαβε το Υπουργείο Εθνικής Οικονομίας ο κύριος Χατζηδάκης απόλυτα ταυτίζονται οι απόψεις του και οι προτάσεις του με εκείνες του Υπουργού». Προφανώς τα προηγούμενα τέσσερα χρόνια όταν Υπουργός ήταν ο κύριος Σταϊκούρας δεν ταυτίζονταν οι απόψεις. Υπήρχε διάσταση απόψεων στην κυβέρνηση όσον αφορά την τράπεζα ΑΤΤΙΚΗΣ και την ΠΑΓΚΡΗΤΙΑ τράπεζα και αν υπήρχε διάσταση απόψεων, ποια ήταν αυτή; Γιατί καθυστέρησε; Αυτό το ερώτημα το θέσαμε και πριν, γιατί καθυστέρησε η συγχώνευση επί 5 χρόνια; Προφανώς κάτι υπήρχε της τάξεως μιας διάστασης απόψεων και δεν έχει αυτό διευκρινιστεί. Η κυβέρνηση έχει ευθύνες για το ότι έχει καθυστερήσει αυτή η συγχώνευση, η οποία τώρα μας παρουσιάζεται ως μια λύση έκτακτης ανάγκης και μάλιστα ο κύριος Στουρνάρας ήρθε και μας είπε κάτι άλλο, το οποίο επίσης με εξέπληξε είπε ότι «ένας κεντρικός τραπεζίτης δεν περιμένει ποτέ». Νομίζω ότι πολλοί κεντρικοί τραπεζίτες περιμένουν, άλλα λέει «παίρνει αυτό που έχει τώρα». Συμπεριφέρεται δηλαδή σαν να έχει δημιουργηθεί μια κρίση ξαφνικά και ότι πρέπει να αντιδράσει η κυβέρνηση απέναντι σε αυτή την κρίση πριν την κατάρρευση ως και να έγινε μια μεγάλη αλλαγή τους τελευταίους μήνες, ενώ η κατάσταση αυτή διαιωνίζεται και είναι στα χέρια της κυβέρνησης τουλάχιστον από το 2019. Γιατί δεν αναλαμβάνει η κυβέρνηση την ευθύνη και να δώσει μια εξήγηση γιατί φτάσαμε στο σημείο του να πρέπει να επέλθει μια διάσωση σε συνθήκες παρέμβασης εκτάκτου ανάγκης όπου δεν μπορεί ο κεντρικός τραπεζίτης να περιμένει, πρέπει να πάρει αυτό που έχει τώρα. Από ότι φαίνεται βέβαια τα λόγια του είναι σημαντικά, διότι όπως καταλάβαμε και το είπε και ο κύριος Χατζηδάκης στην πρώτη συνεδρίαση της Επιτροπής ότι ακολούθησε τις συμβουλές της επιστολής του κυρίου Στουρνάρα προς τον κύριο Χατζηδάκη και με βάση αυτή έδρασε.

Με άλλα λόγια, η Τράπεζα της Ελλάδος παίζει κεντρικό ρόλο στον τρόπο με τον οποίο διαμορφώθηκε αυτή η λύση που μας έρχεται μέσα στο νομοσχέδιο. Επομένως, τα λόγια, του κυρίου Στουρνάρα, έχουν ιδιαίτερη βαρύτητα, ανεξάρτητα από το γεγονός ότι υπήρξε, βεβαίως και Υπουργός Εθνικής Οικονομίας την περίοδο 2012 -2014 και έπαιξε σημαντικό ρόλο και από αυτήν τη θέση.

Σταματώ εδώ, κύριε Πρόεδρε, και θα συνεχίσουμε αύριο στην Ολομέλεια. Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε συνάδελφε. Κλείνουμε τον κύκλο των τοποθετήσεων των Εισηγητών και των Ειδικών Αγορητών με τον Ειδικό Αγορητή της Κοινοβουλευτικής Ομάδας «ΣΠΑΡΤΙΑΤΕΣ», κ. Αθανάσιο Χαλκιά.

 **ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Σας ευχαριστώ πολύ, κύριε Πρόεδρε. Κυρίες και κύριοι συνάδελφοι, θα είμαι σύντομος και περιεκτικός. Δεν μπορώ όμως να μην σχολιάσω το γεγονός ότι νωρίτερα υπήρχε ένας διάλογος μεταξύ δύο συναδέλφων για το ποιος είναι νικητής, ποιος είναι ηττημένος, ποια παράταξη κέρδισε, ποια έχασε. Εγώ δεν ξέρω το ποιος είναι ηττημένος. Σίγουρα αυτό που ξέρω.

 **ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας):** Ομιλία εκτός μικροφώνου.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Μπράβο.Θα συμφωνήσω, λοιπόν, κι εγώ ότι ο ελληνικός λαός είναι ο ηττημένος της όλης κατάστασης. Δεκαπέντε χρόνια υποφέρει. Έχει με το αίμα του πληρώσει όλες αυτές τις καταστάσεις. Λανθασμένες πολιτικές επιλογές χρόνων, ένα πολιτικό σύστημα που διαχρονικά οδήγησε τη χώρα εκεί που την οδήγησε. Και είδα, κ. Πέτσα, να έχετε μία ένσταση ως προς αυτό που είπα χθες στην τοποθέτησή μου, ότι ο ν.4261/2014 υποτίθεται ότι προστατεύει τις καταθέσεις. Και είδα να έχετε κάποια ένσταση. Η ένσταση η δική μου, λοιπόν, και σήμερα είναι η εξής. Δεν μπορώ να ακούω, όταν ο ελληνικός λαός έχει ματώσει, έχει μοχθήσει, έχει πληρώσει να περάσουμε τέτοιους νόμους, να προστατεύονται οι καταθέσεις, να είναι ήσυχος τουλάχιστον ότι μέχρι 100.000 ευρώ δεν θα έχουμε ξανά πρόβλημα στη χώρα, με το που κάτι θέλει να περάσει η κυβέρνηση να επικαλείται αυτό το πράγμα. Νομίζω είναι επικίνδυνο και ειπώθηκε και από τον Διοικητή της Τράπεζας της Ελλάδος.

Άρα, γιατί τους περάσαμε αυτούς τους νόμους; Τους περάσαμε για να μην το ξεπεράσουμε αυτό το πράγμα, να μην ξαναέρθει σε αυτή την κατάσταση ο ελληνικός λαός.

Όσον αφορά τα κέρδη των τραπεζών, εμείς δεν είμαστε αντίθετοι, ακόμα και ιδεολογικά. Δεν είμαστε αντίθετοι σε οποιαδήποτε επιχείρηση βγάζει κέρδος. Και μάλιστα, ένα υγιές τραπεζικό σύστημα μόνο οφέλη μπορεί να έχει προς τον ελληνικό λαό. Είμαστε όμως αντίθετοι στην αφαίμαξη που γίνεται από αυτό το τραπεζικό σύστημα. Γιατί αυτά τα κέρδη του τραπεζικού συστήματος δεν οφείλονται σε ένα υγιές επιχειρείν από μία υγιή ανάπτυξη της ελληνικής οικονομίας, αλλά οφείλονται στις ληστρικές χρεώσεις στα επιτόκια χρεώσεων, όταν κάποιος παίρνει ένα επιχειρηματικό δάνειο ή ένα στεγαστικό ή τις χρεώσεις για οποιαδήποτε ενέργεια μέσω των τραπεζών που βλέπουμε να χρεώνουν υπέρογκα ποσά και από παντού να εισπράττουν.

Και μια φορά που αναφερόμαστε στα τραπεζικά ιδρύματα, δεν μπορώ να μην πω ότι ακούω πάρα πολλά παράπονα, από πάρα πολλούς πολίτες, ότι δεν εξυπηρετούνται πλέον με τα πιστωτικά ιδρύματα. Έχουν μειωθεί οι υπάλληλοι. Έχουν βάλει κάποια αυτόματα μηχανήματα εκεί πέρα. Προσπαθεί κάποιος να κλείσει ένα ραντεβού, να πάει να κάνει μια δουλειά ο πολίτης και δεν μπορεί να εξυπηρετηθεί. Γιατί; Για να βγάζουν ακόμα περισσότερα κέρδη τα Golden Boys;

Όσον αφορά επί του νομοσχεδίου, ακούμε πολλά για τα οφέλη που θα έχει η υλοποίηση του σχεδίου συγχώνευσης και ανακεφαλαιοποίησης της Attica Bank με την Παγκρήτια τράπεζα, αλλά κανείς δεν κάνει αναφορά στο κόστος. Όπως κατέστησα σαφές στην πρώτη τοποθέτησή μου, το να δώσουμε 523 εκατομμύρια για να σωθεί ακόμα μία τράπεζα δεν μας βρίσκει επ’ ουδενί σύμφωνους.

Υπάρχουν πολύ μεγαλύτερα προβλήματα που αντιμετωπίζει ο ελληνικός λαός, προβλήματα που επηρεάζουν άμεσα την καθημερινότητά του και αυτά είναι που θα έπρεπε να αποτελούν προτεραιότητα για την Κυβέρνηση και την κάθε κυβέρνηση αυτής της χώρας και όχι οι τράπεζες. Δεν απειλείται κανένα τραπεζικό σύστημα με κατάρρευση, αν δεν υλοποιηθεί αυτό το σχέδιο. Αντίθετα, απειλείται το ευ ζην των Ελλήνων, μετά από τόσους κόπους και λιτότητα και όλα αυτά, για να σωθούν οι τράπεζες.

Θα πρέπει, λοιπόν, να δοθεί η σημασία που πρέπει, ώστε να ανακτήσουμε τη χαμένη μας αξιοπρέπεια, ένα ακόμα χρηματοπιστωτικό ίδρυμα δεν θα κάνει καμία διαφορά στην καθημερινότητα του μέσου Έλληνα. Εμμένω στην αρχική μου τοποθέτηση και θα καταψηφίσουμε το νομοσχέδιο.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε και με τον κ. Χαλκιά, έχει ολοκληρωθεί ο κύκλος των τοποθετήσεων των Εισηγητών και των Ειδικών Αγορητών και κλείνουμε τη σημερινή συνεδρίαση με την τοποθέτηση του Υφυπουργού Εθνικής Οικονομίας και Οικονομικών, του κυρίου Αθανασίου Πετραλιά.

Το λόγο έχει ο κ. Υφυπουργός.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Θέλω να ξεκινήσω με το εξής. Μου έκανε εντύπωση, η τοποθέτηση, του κυρίου Καραμέρου και του κυρίου Τζανακόπουλου. Ο κύριος Καραμέρος, είπε ότι για τα  capital control, φταίει ο ELA. Ο κύριος Τζανακόπουλος, λέει ότι για τη ζημιά στο τραπεζικό σύστημα φταίει κυρίως η Ν.Δ. και ο ΣΥΡΙΖΑ δεν έχει κάποια ευθύνη.

Για την αποκατάσταση, λοιπόν, της ιστορικής αλήθειας, θα μου επιτρέψετε για δύο λεπτά να διαβάσω κάποια αποσπάσματα από το άρθρο της «Καθημερινής» της 1η Σεπτεμβρίου του 2019 της Ελένης Βαρβιτσιώτη, που έχει γράψει και το αντίστοιχο βιβλίο « Η τελευταία μπλόφα» για όσους το γνωρίζουν.

Σας παρακαλώ δεν σας διέκοψα ούτε λεπτό, όσο και όσα ψέματα κι αν άκουσα, θα ακούσετε λοιπόν και κάποια γεγονότα. Βεβαίως, σας παρακαλώ, δεν επιτρέπω διακοπή. «Το 48άωρο…….

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, μη διακόπτετέ τον κύριο Υφυπουργό, δεν σας είχε διακόψει κανείς στην τοποθέτησή σας.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Σας διαβάζω το κείμενο. «Το 48άωρο που οδήγησε στα capital controls», δεν θα σας το διαβάσω ολόκληρο, γιατί θέλει χρόνο. Να πούμε ότι αυτό το άρθρο είναι της 1ης Σεπτεμβρίου του 2019, όπου υπογράψαμε τότε με τον Χρήστο Σταϊκούρα και εγώ σαν Γενικός Γραμματέας και ο κύριος Σκυλακάκης και ο Διοικητής της Τράπεζας της Ελλάδος, εκείνη τη μέρα την άρση των capital controls, που διήρκησαν 4 (τέσσερα) έτη 2 (δύο) μήνες και 3 (τρεις) ημέρες. Να θυμόμαστε λίγο τι έγινε, ήταν από τις πρώτες αποφάσεις που υπέγραψε η νέα κυβέρνηση της Νέας Δημοκρατίας.

«Παρασκευή, λοιπόν, 26 Ιουνίου του 2015, ο τότε Πρωθυπουργός Αλέξης Τσίπρας, αποφάσισε τη διεξαγωγή του δημοψηφίσματος».

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Να επαναλάβετε λίγο την πηγή σας, κύριε Υπουργέ, παρακαλώ, δεν είναι δυνατόν σε στοιχεία να απαντάτε με μυθιστορήματα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Άρθρο της «Καθημερινής» 1η Σεπτεμβρίου του 2019, σας παρακαλώ και έχουν γραφτεί τα ίδια πράγματα και στο βιβλίο «Η τελευταία μπλόφα».

Αν κάποια από τα πρόσωπα επειδή συμμετέχουνε, αν έχει κάποιος να αμφισβητήσει τα γεγονότα που θα δούμε, μπορείτε να το αμφισβητήσετε εσείς μετά δημοσίως και να έρθουν να διαψεύσουν. Κανένα πρόβλημα.

Την Παρασκευή26 Ιουνίου, δεν αμφισβητείται, ο κύριος Πρωθυπουργός Αλέξης Τσίπρας, αποφάσισε τη διεξαγωγή του δημοψηφίσματος.

Το αμφισβητείται;

Δεν το αμφισβητείται.

«Λίγες ώρες πριν ανακοινωθεί η απόφαση διεξαγωγής δημοψηφίσματος ο Αντιπρόεδρος της Κυβέρνησης Γιάννης Δραγασάκης επικοινώνησε με τον επικεφαλή της Τράπεζας της Ελλάδος, Γιάννη Στουρνάρα και του ζήτησε να μεταφέρει το αίτημα της ελληνικής Κυβέρνησης να αυξήσει το όριο του ELA, δηλαδή του έκτακτου μηχανισμού παροχής ρευστότητας στις τράπεζες. Παίρνετε τεράστιο ρίσκο προειδοποίησε ο κεντρικός τραπεζίτης και μέσα σε λίγες ώρες, οι χειρότεροι φόβοι, έγιναν πραγματικότητα. Λίγα λεπτά μετά το διάγγελμα του κυρίου Τσίπρα και παρά το γεγονός ότι ήταν μία ώρα μετά τα μεσάνυχτα, άνθρωποι ακόμα και με πιτζάμες είχαν σχηματίσει ουρές στα Α.Τ.Μ. των τραπεζών, προκειμένου να εξασφαλίσουν μετρητά».

Ο Γιάννης Στουρνάρας επικοινώνησε άμεσα με τον Πρόεδρο της Ευρωπαϊκής Κεντρικής Τράπεζας Μάριο Ντράγκι και με το μέλος του Εκτελεστικού Συμβουλίου Μπενουά Κερέ, που είχε επωμιστεί την παρακολούθηση των ελληνικών εξελίξεων. Δεδομένες εκροές καταθέσεων ύψους περίπου 3 δις από την πρώτη κιόλας ημέρα, ήταν ξεκάθαρο ότι ήταν αδύνατο να μείνουν οι τράπεζες ανοιχτές. Για τις επόμενες 48 ώρες, τα ΑΤΜ και τα βενζινάδικα σε όλη τη χώρα ήταν γεμάτα με ανθρώπους, που προσπαθούσαν να γεμίσουν τα πορτοφόλια τους με μετρητά και τα αυτοκίνητά τους με καύσιμα. Σύντομα, σχεδόν 50 δισ. ευρώ μετρητά, το 40% των συνολικών καταθέσεων της χώρας, βρίσκονταν εκτός τραπεζικού συστήματος». Σε 48 ώρες. Πάμε, παρακάτω.

Ωραία, μπορείτε να τα αμφισβητήσετέ εσείς, σας λέω τι λέει το άρθρο.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Υπουργοί που είσαστε μαζί σήμερα στα έδρανα, έβγαιναν στα κανάλια και προκαλούσαν bankrupt με την κινδυνολογία τους, όμοια κινδυνολογία με τη σημερινή για τις καταθέσεις.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Δε σας διέκοψα.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Δε θα διαβάζετε fiction βιβλία εδώ πέρα.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ό,τι θέλω θα κάνω. Εγώ, δε σας διέκοψα.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Διαβάστε science fiction, διαβάστε επιστημονική φαντασία, αλλά θέλετε να αποφύγετε το σήμερα και μιλάτε για τότε.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Θα ακούσετε αλήθειες, θέλετε-δε θέλετε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Καραμέρο, αφήστε τον Υπουργό να ολοκληρώσει. Αν θέλετε μετά, θα σας δώσω το λόγο. Εσείς, είστε ευγενής άνθρωπος. Θα σας δώσω το λόγο μετά, πολύ ευχαρίστως, αλλά μη διακόπτετε.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** «Το πρωί της Κυριακής 28 Ιουνίου η Ευρωπαϊκή Τράπεζα συγκάλεσε έκτακτη τηλεδιάσκεψη του Διοικητικού Συμβουλίου της. Ο κ. Στουρνάρας εξήγησε την κατάσταση στους ομολόγους του και διευκρίνισε τι θα προέβλεπε η νομική πράξη για τους κεφαλαιακούς ελέγχους. Οι κεντρικοί τραπεζίτες μπορεί να τον άκουσαν με προσοχή, αλλά δεν είχαν πειστεί ότι η Ελληνική Κυβέρνηση, τελικά, θα έπαιρνε τη δύσκολη αυτή απόφαση, παρόλο που στα μάτια τους ήταν, πλέον, μονόδρομος. Αν δεν επιβάλλονταν όρια στις αναλήψεις, τότε οι τράπεζες θα ξέμεναν από ρευστό και θα κατέρρεαν, για αυτό και η ΕΚΤ δεν θα είχε παρά μόνο 2 επιλογές: Την ανάκληση των αδειών των ελληνικών τραπεζών από τον SSM αφήνοντας τη χώρα, ουσιαστικά, χωρίς χρηματοπιστωτικό σύστημα ή την αποκοπή της χώρας από το TARGET2, δηλαδή, το σύστημα πληρωμών της Ευρωζώνης.

Κατά τη διάρκεια της τηλεδιάσκεψης ο κ. Στουρνάρας μετέφερε το αίτημα της Ελληνικής Κυβέρνησης να αυξήσει το πλαφόν του ELA. Όμως, η απάντηση ήταν αρνητική. Η ΕΚΤ θα διατηρούσε στα 89 δισ. ευρώ του Έκτακτου Μηχανισμού Στήριξης. Για ποιο λόγο; Με αυτόν τον τρόπο δεν έπαιρνε μια ακραία απόφαση να «τραβήξει εντελώς την πρίζα» στην ελληνική οικονομία ζητώντας τα λεφτά της πίσω, αλλά δε βοηθούσε και τις ελληνικές τράπεζες για την αντιμετώπιση των εκροών τους, γιατί οι κανονισμοί της δεν επέτρεπαν να παράσχει ρευστότητα σε μια χώρα εκτός μνημονίου, γιατί το πρόγραμμα έληξε 4 μέρες μετά την ανακήρυξη του δημοψηφίσματος και δεν υπήρχε συμφωνία κι έτσι οι εγγυήσεις της δεν θεωρούνταν επαρκείς».

Άρα, τι συνέβη εδώ; Έγινε το δημοψήφισμα, η χώρα δεν είχε πρόγραμμα και δε μπορούσε, λοιπόν, ο ELA να δώσει στήριξη και μπήκαμε σε capital controls. Αυτή είναι η αλήθεια, όποιος θέλει την πιστεύει, όποιος θέλει πιστεύει εσάς. Κανένα πρόβλημα.

Πάμε παρακάτω.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** …………………… (ομιλία εκτός μικροφώνου)

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Άρα, ο φταίει ELA;

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Τεκμηριώνετε τον ισχυρισμό μου και εκθέτετε τον κ. Πέτσα, όχι τίποτα άλλο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Δεν φταίει αυτός που έφτασε η χώρα εκτός προγράμματος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Μην κάνετε διάλογο, σας παρακαλώ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** «Εκείνη, λοιπόν, την Κυριακή 28 Ιουνίου το Υπουργείο Οικονομικών και η Τράπεζα Ελλάδος έγιναν κέντρα επιχειρήσεων». Εντάξει, λέει κι άλλα εδώ πέρα. Να πω ότι αναφέρει και το Προεδρικό Διάταγμα κ.λπ.. Θέλω, απλά, να σταθώ σε ένα σημείο. Τέθηκε, λοιπόν, το όριο των 60 € - υπήρχε και μια συζήτηση να γίνει 40 € - ημερησίως. «Το βράδυ, λοιπόν, της Κυριακής 28 Ιουνίου ανακοινώθηκαν τα capital controls». Στήθηκαν στο Γενικό Λογιστήριο του Κράτους τα γραφεία του Γενικού Γραμματέα και ήταν η Σταυρούλα Μηλιάκου, Γενική Διευθύντρια Προϋπολογισμού τότε – εγώ τη γνώρισα ως Γενική Διευθύντρια Θησαυροφυλακίου - όπου έπρεπε να αποφασίσουν έως 50 εκατ. ευρώ την ημέρα τι θα εκταμιευτεί. Η κυρία Μηλιάκου δε θα ξεχάσεις ποτέ - θέλω να το αναφέρω - το αίτημα του πατέρα που ζητούσε άδεια να στείλει λεφτά στο εξωτερικό, για να φέρει πίσω το νεκρό γιο του.

Επειδή η χώρα έχει περάσει όλα αυτά και νομίζω ότι «έχουμε πάθει αμνησία» και εδώ «έχουμε ξεχάσει τι έχει συμβεί» και λέμε «τι έχει συμβεί;», «γιατί να χρειάζεται να καθαρίσουμε το τραπεζικό σύστημα;», «τι κάνει αυτή η συμφωνία;», αυτή η συμφωνία, λοιπόν, είναι συνέπεια όλων αυτών των πράξεων. Εγώ, θα είμαι δίκαιος κι από άλλες Κυβερνήσεις για όλα τα μνημόνια υπάρχει ευθύνη, αλλά υπάρχει και ευθύνη για αυτές τις πράξεις που έγιναν, για τη διαχείριση εκείνης της εποχής.

Αφού περάσαμε όλα αυτά, έχουμε, λοιπόν, 2 τράπεζες που έχουν ακόμα πάνω από 50%, έως 60% κόκκινα δάνεια και τι ερχόμαστε και λέμε; Έχει έρθει η Τράπεζα της Ελλάδος. Λένε δεν καλύπτει τις κεφαλαιακές ανάγκες, γιατί υπάρχουν οι κανόνες του SSM και πρέπει είτε να ανακεφαλαιοποιηθούν είτε να προχωρήσουν σε συμφωνία συγχώνευσης και καθαρισμού με τον «Ηρακλή». Αυτές είναι οι επιλογές. Δε μου αρέσει η κινδυνολογία κι εμένα. Απλά να ξεκαθαρίσουμε λίγο, να βάλουμε κάτω σε κουτάκια τα οφέλη, τι χάνουμε και τι κερδίζουμε και ποια είναι η εναλλακτική. Χάνουμε, όντως και για κανέναν δεν είναι ευχάριστο, αλλά υπάρχει ένα κόστος από αυτή τη συμφωνία, το οποίο στις αρχικές τιμές είναι 475 για το ΤΧΣ και 48 για τον ΕΦΚΑ. Αυτό είναι το κόστος. Από αυτό, ναι, θα πάρουμε πίσω μέσω του Φόρου Εισοδήματος, το DTC τα 44 εκατ. και θα πάρουμε κι ένα χρηματοοικονομικό έσοδο 100 εκατ. που θα αποπληρώσουμε το Ομόλογο Ελληνικού Δημοσίου.

Αυτή είναι χασούρα. Άρα, κανονικά είναι 523 μείον 44, 470 το κόστος και έχουμε και 100 εκατομμύρια ταμειακό όφελος, που θα πάρουμε άμεσα πίσω. Αυτό είναι τι χάνουμε.

Πάμε να δούμε, αν συμφέρει να το κάνουμε αυτό, τι κερδίζουμε και τι άλλες επιλογές έχουμε. Πρώτον, υπάρχει επιστολή και με βάση τους κανόνες του SSM, που λέει ότι η τράπεζα δεν καλύπτει αυτή τη στιγμή κεφαλαιακές της ανάγκες και θα πρέπει να προβούμε σε αύξηση μετοχικού κεφαλαίου και διάσωση. Ποιο είναι το κόστος της διάσωσης; Ανέφερε και η κυρία Βρεττού 60% - 80% πάνω από το κόστος των 730, που είναι η συνολική, δηλαδή πάνω από 1 δις, 1,2 δις. Σε αυτή την περίπτωση υπάρχει και το πιο ακραίο σενάριο, που αν δεν βρεθούν επενδυτές και χρήματα έχεις και το κόστος κάλυψης μέσω του ΤΕΚΕ των καταθέσεων, το 1,7 δις και υπάρχει και το θέμα των ακάλυπτων καταθέσεων, άλλα 1,6 δις, τα οποία δεν προβλέπονται από το νομικό πλαίσιο. Εγώ δεν λέω ότι δεν θα έκανε προσπάθειες η κυβέρνηση να βρει τρόπο, για να μην δημιουργούμε κινδυνολογία. Δεν είμαι της κινδυνολογίας, απλά εδώ λέμε ότι το κόστος της εναλλακτικής, του να πας να κάνεις διάσωση, είναι πολύ, πολύ μεγαλύτερο από το κόστος των 470 εκατομμυρίων. Αυτό νομίζω το δεχόμαστε όλοι. Άρα έχεις ένα κόστος πολύ πάνω από 1,5 δις και ένα κόστος με 450, οι δυο εναλλακτικές σου.

Πάμε τώρα στο τι άλλο κερδίζουμε. Είναι καλό που αντί να πας να διασώσεις μια τράπεζα και να δώσεις πάνω από 1,2 δις συν τα χρήματα του ΤΕΚΕ, να κάνεις συγχώνευση και να δημιουργήσεις μια τράπεζα που θα έχει ενεργητικό περίπου 8 δις; Ναι, σωστά ανέφερε ο κ. Καραμέρος, οι άλλες τράπεζες οι συστημικές είναι πολύ μεγαλύτερες, η Alpha bank έχει 75 δις περίπου. Θα έχουμε μια τράπεζα με 8 δις, μετά ακολουθεί η Optima με 4 δις για να έχουμε μια τάξη μεγέθους των τραπεζών. Να πούμε όμως ότι 8 δις, είναι το αρχικό κεφάλαιο, όπως είπε και ο κ. Στουρνάρας. Όταν έχεις λοιπόν μια υγιή τράπεζα που θα έχει ct 1 rescue 15%, πλήρως ανακεφαλαιοποιημένη, κόκκινα δάνεια 3%, αυτό που φαίνεται είναι ότι γρήγορα αυτή η τράπεζα θα αναπτυχθεί και μέσα στους στόχους όπως τα επόμενα χρόνια είναι να φτάσει γρήγορα τα 15 δις ενεργητικό από τα 8 δις και να αναπτυχθεί σταδιακά σε μια σημαντική τράπεζα.

Άρα, ποιο είναι το βασικό θετικό της συγχώνευσης λοιπόν και η δημιουργία μιας μεγαλύτερης καθαρής ισχυρής τράπεζας; Ότι δημιουργείς καλύτερες συνθήκες ανταγωνισμού. Λύνεις εντελώς το πρόβλημα του ανταγωνισμού; Δεν το λύνεις εντελώς το πρόβλημα ανταγωνισμού. Σας θυμίζω λίγο τα χρόνια πριν τα πρώτα μνημόνια, τα πολύ παλιά χρόνια, είχαμε πληθώρα τραπεζών στον ελληνικό χώρο και λειτουργούσε καλύτερα ανταγωνισμός από την άποψη ότι υπήρχαν καλύτερα επιτόκια, καλύτερες επιλογές για δανεισμό κλπ. Στόχος λοιπόν μετά από όλα όσα περάσαμε, είναι να αρχίσουμε να ξαναχτίσουμε τον ανταγωνισμό στο τραπεζικό σύστημα, να τον διευρύνουμε. Έγινε με την Optima bank, μπήκε στο χρηματιστήριο. Είναι σημαντικό και αυτό. Ερχόμαστε τώρα σε μια δεύτερη μεγάλη τράπεζα καθαρή. Ερχόμαστε λοιπόν σε μια τράπεζα την Αττική μαζί με την Παγκρήτια, πλήρως ανακεφαλαιοποιημένη, ct 1rescue πάρα πολύ υψηλό, χωρίς κόκκινα δάνεια, που θα προσφέρει και περιμένουμε να προσφέρει όπως είπε και η διευθύνουσα σύμβουλος καλύτερα επιτόκια καταθέσεων από τις άλλες τράπεζες, ώστε να τραβήξει τον ανταγωνισμό σε υψηλότερα επιτόκια - έτσι λειτουργεί ο ανταγωνισμός - και να δώσει και με καλύτερους όρους δανεισμού στις μικρομεσαίες επιχειρήσεις. Αυτό είναι το στρατηγικό πλάνο, έτσι ώστε να αναγκάζει και τις άλλες τράπεζες να οδηγηθούν σε καλύτερους όρους δανεισμού. Αν έχεις έναν δύο παίκτες που λειτουργούν με καλύτερους όρους και βλέπουν ότι πάνε πελάτες εκεί, ακολουθεί ανταγωνισμός. Έτσι λειτουργεί ακριβώς. Θέλουμε λοιπόν να αυξήσουμε τον ανταγωνισμό στο τραπεζικό σύστημα, ακριβώς για να λύσουμε το πρόβλημα της διαφοράς επιτοκίου καταθέσεων και αυτό είναι ένα σημαντικό βήμα. Το λύνει πλήρως; Θα δούμε, μπορεί και να το λύσει, αλλά είναι σημαντικό βήμα.

Τρίτον. Άρα, έχουμε μια λύση με μικρότερο κόστος έναντι της εναλλακτικής. Έχουμε αύξηση του ανταγωνισμού με αυτή τη λύση έναντι της εναλλακτικής. Έχουμε θετικές αποδόσεις για το σύνολο των χρημάτων που θα έχει δώσει το ΤΧΣ. Έχει δώσει 480 και θα δώσει άλλα 475, σύνολο 950. Αυτά τα χρήματα λοιπόν, νέα και παλιά, αθροιστικά θα έχουν θετικό βαθμό απόδοσης πάνω από 3%, έτσι ώστε στη δεκαετία όπως είπε και ο Διοικητής να έχουν αξία σε μετοχές πάνω από 1,2 δις.

Άρα, ναι, διαφυλάττεται η αξία των χρημάτων του δημοσίου που έχει ήδη επενδύσει, επιπροσθέτως αυτών που θα επενδύσει, το σύνολο. Αν δεν υπάρξει αυτό, αυτά τα χρήματα θα χάσουν την αξία τους. Επομένως, αυτά τα χρήματα σε 10 χρόνια θα μπορούσε έτσι όπως είναι με την καθαρή τράπεζα και το business plan να τα πουλήσει, να δώσει τις μετοχές αυτές και να πάρει πίσω περισσότερα χρήματα. Αυτή είναι η ιδέα του θετικής απόδοσης.

Πέμπτον, με αυτό τον τρόπο τα κόκκινα δάνεια του συνολικού τραπεζικού συστήματος που είναι γύρω στο 7%, επειδή αυτές οι δύο τράπεζες έχουν 55 και 63 με το που θα πέσουν στο 3, θα πέσει και ο λόγος κόκκινων δανείων αρκετά κάτω από το 5 και θα προσεγγίσουμε μέσους όρους τραπεζικού συστήματος, τον μέσο όρο της Ευρωπαϊκής Ένωσης. Δεν είναι τυχαίο που η Moody’s αναβάθμισε την Αττικής μόλις υπεγράφη η Συμφωνία.

Άρα, είναι πάρα πολύ σημαντικό να πέσει ο μέσος όρος των κόκκινων δανείων. Έτσι, λοιπόν, καλύτερο ανταγωνισμό, κόκκινα δάνεια, καλύτερη επιλογή μικρότερου κόστους έναντι της εναλλακτικής της ανακεφαλαιοποίησης. Να πούμε, ότι το ΤΧΣ είναι πολύ σημαντικό, δεν μπορεί να κάνει μόνο του αύξηση του κεφαλαίου χωρίς ιδιώτη - επενδυτή. Πρέπει να μπει ιδιώτης επενδυτής. Υπάρχει άλλος; Όχι, έψαχνε τόσα χρόνια και έκανε και δεν υπάρχει. Προσπαθήσαμε σε πολύ μεγάλο βαθμό, δεν υπάρχει άλλος ιδιώτης - επενδυτής και μπαίνει αυτός με καλύτερους όρους από ότι είχαν μπει οι άλλοι ιδιώτες – επενδυτές; Ας πούμε ότι βρισκόταν και άλλος, θα έμπαινε με χειρότερους όρους από αυτούς; Μάλλον όχι, γιατί αυτός δεν μπαίνει με καλύτερους όρους από ότι είχαν μπει όλοι οι προηγούμενοι. Γενικά ένα Book to value κοντά στη μονάδα ή λίγο κάτω ή λίγο πάνω, εκεί 0,9 με 1,1 είναι τα λογικά Book to value στις επενδύσεις. Αυτός μπαίνει με λίγο πάνω από τη μονάδα, ενώ οι προηγούμενοι είχαν μπει με λίγο κάτω από τη μονάδα. Δηλαδή, χειρότερο.

Άρα, είναι στους όρους τους κλασσικούς επενδύσεων και είναι μη καλύτερος από άλλους τυχόν επενδυτές. Δηλαδή, θα βρίσκαμε επενδυτή που θα έδινε υψηλότερο Book to value επενδυτή, δηλαδή, θα είχε χειρότερο βαθμό απόδοσης; Εδώ δεν βρήκαμε κανέναν, μακάρι να βρίσκαμε. Έχουν γίνει λοιπόν πολλές προσπάθειες από όλες τις κυβερνήσεις για να διασωθεί η τράπεζα κι επειδή αναφέρθηκε κάτι και για τον κ. Σταϊκούρα, να πω ότι πέρσι, έγινε ανακεφαλαιοποίηση άλλα 329, από τα 480 τα 329 τα έδωσε το 2023, τότε υπεγράφη η συμφωνία που συμμετείχε η Thrivest με 4% και 40% στην Παγκρήτια, γιατί χρειαζόταν πάλι ιδιώτης - επενδυτής γιατί αλλιώς δεν επιτρεπόταν να γίνει αύξηση κεφαλαίου για να σωθούν χωρίς να μειωθούν τα κόκκινα δάνεια.

Τώρα γίνεται και υπεγράφη συμφωνία ότι θα γίνει η συγχώνευση και σε δεύτερο στάδιο η συγχώνευση και η και η νέα αύξηση του κεφαλαίου στην τράπεζα. Άρα, ξεκίνησε από τότε και τώρα ολοκληρώθηκε. Στο μεσοδιάστημα προσπαθήσαμε να βρούμε επενδυτές, να γίνει η καλύτερη δυνατή συμφωνία με διαπραγματεύσεις του ΤΧΣ με τον επενδυτή και τα λοιπά και έφτασαν σε ένα σημείο όπου πραγματικά, είναι μια συμφωνία να το πω έτσι καλύτερες από όλες τις άλλες που έχουν γίνει από το 2015.

Πιστεύουμε, ότι είναι η τελική λύση, επιτέλους, στο πρόβλημα της Αττικής. Ναι, τώρα φαίνεται, επειδή θα έχει κοντά στο 15% ct 1 reso κεφαλοποιήσεις και κάτω από 3% κόκκινα δάνεια και πλέον δεν έχει κανένα βάρος. Είναι μια καινούργια καθαρή τράπεζα που ξεκινάει από την αρχή.

Γι’ αυτούς τους λόγους, λοιπόν, επειδή έχουμε περάσει όλα αυτά σαν χώρα και φτάνουμε σε ένα σημείο όπως είπε ο κ. διοικητής και πλέον αυτό είναι το τελευταίο σκαλοπάτι για να έχουμε ένα πλήρες καθαρό τραπεζικό σύστημα, χωρίς καμία ουσιαστικά προβληματική τράπεζα, σημαντική τράπεζα και με καλύτερους όρους ανταγωνισμού και με το μικρότερο δυνατό κόστος έναντι όλων των εναλλακτικών. Γι’ αυτούς, λοιπόν, όλους τους λόγους πραγματικά το πιστεύω ότι αυτή η Συμφωνία είναι προς όφελος της ελληνικής οικονομίας έναντι όλων των άλλων εναλλακτικών που θα μπορούσε να υπάρξει.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε κύριε Υπουργέ. Το λόγο έχει ο κ. Καραμέρος.

**ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Κύριε Υπουργέ, καλύτερα να περιοριζόσασταν στο θέμα της συγχώνευσης, γιατί οι αναφορές σας για την επίμαχη περίοδο ήταν ψευδείς. Έρχεστε εδώ και μας διαβάζετε βιβλία που έγραψαν αδερφές υπουργών της Νέας Δημοκρατίας, ξεκινάω από αυτό. Και επίσης εσείς, την περίοδο 2012-2014- γιατί εδώ πολιτεύεστε- σαν να υπάρχει ένα κενό στη μνήμη σας την περίοδο 2010-2015 τι ακριβώς συνέβη στη χώρα.

Στο βιογραφικό σας, λοιπόν, γράφετε κύριε Πετραλιά, και ξέρετε ότι σας τιμώ σαν τεχνοκράτη ως επιστήμονα αλλά ως πολιτικός τα «κάνατε θάλασσα» σήμερα. Την περίοδο 2012- 2014 ήσασταν μέλος της ελληνικής ομάδας τεχνικών διαπραγματεύσεων με την Τρόικα. Δεν ήσασταν;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** *(Ομιλεί εκτός μικροφώνου)* Ναι.

 **ΓΕΩΡΓΙΟΣ ΚΑΡΑΜΕΡΟΣ (Εισηγητής της Μειοψηφίας):** Θυμάστε τι έγινε με τον υπουργό που υποστηρίζατε; Που τότε ήταν συνεργάτης του πρωθυπουργού; Που τον ήλεγξε η Αρχή για το «ξέπλυμα» «βρώμικου» χρήματος» που έβγαζε τα λεφτά στο εξωτερικό; Θυμάστε; Που έμπαινε στο λάπτοπ του και έστειλε 10.000 ευρώ στο εξωτερικό την περίοδο 2012 –2014 και ελέγχθηκε γι’ αυτό; Πώς μπορείτε να έρχεστε, λοιπόν, και να μιλάτε για το 2015 που ξέρουμε- εγώ διατελούσα στην αυτοδιοίκηση τότε κύριε Πετραλιά- που το 2015 εσείς και αυτούς που υποστηρίζατε άφησαν μηδέν στο δημόσιο ταμείο και τρέχαμε να βρούμε τα αποθεματικά της αυτοδιοίκησης για να πληρωθούν μισθούς και συντάξεις. Και έχετε το θράσος να πολιτεύεστε εννέα χρόνια μετά με τέτοιου είδους αναφορές; Αυτή η προπαγάνδα σας έφερε κάποια στιγμή στην εξουσία, μην την επαναλαμβάνετε. Μην την επαναλαμβάνετε γιατί δεν ήσασταν επαναλαμβάνω ούτε φοιτητής, ούτε διαβάζετε εκείνη την περίοδο. Ήσασταν διαπραγματευτής με την Τρόικα, συνεργάτης πρωθυπουργού και υπουργού, ο οποίος υπουργός ελέγχθηκε για το ότι έβγαζε τα λεφτά του έξω.

 Και θέλετε να σας πω τι έγινε στο μεσοδιάστημα; Μόλις έχασε την εξουσία εκείνη η κυβέρνηση και ήρθε στην εξουσία ο ΣΥΡΙΖΑ, οι υπουργοί που κάθεστε στα ίδια έδρανα, διάφοροι γνωστοί φωνασκούντες έβγαιναν στα πάνελ και καλούσαν τον κόσμο σε bank run αλλά δεν παρενέβη τότε ένας Εισαγγελέας να τους μαζέψει, όπως λέει ο νόμος.

Έχετε κι εσείς μνήμη μέσα από τα βιβλία των αδερφών των Υπουργών έχουμε κι εμείς μνήμη που τότε είμασταν απλοί πολίτες και όχι διαπραγματευτές με τους δανειστές.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Έχει ζητήσει το λόγο ο κ. Πέτσας.

**ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας):** Ευχαριστώ, κύριε Πρόεδρε.

Μου φαίνεται από τις τοποθετήσεις των συναδέλφων έχουν ξεχάσει πως ήρθε στην εξουσία ο ΣΥΡΙΖΑ. Ο ελληνικός λαός και οι προηγούμενες κυβερνήσεις από το 2010 μέχρι το 2014 πέρασαν από έναν κυκεώνα. Σε μια κατάσταση από το 2010 και μετά, υπογράψαμε και εφαρμόστηκαν στην Ελλάδα δύο μνημόνια. Το τρίτο μνημόνιο, θέλετε δεν θέλετε να το καταλάβετε, ήταν αχρείαστο κύριε Καραμέρο και κύριε Τζανακόπουλε.

 Η χώρα είχε επιτύχει πρωτογενή πλεονάσματα είχαμε μια πολύ μικρή διαπραγμάτευση για να τελειώσουμε το 2ο μνημόνιο και να εξέλθουμε οριστικά το Φεβρουάριο του 2015 από τα μνημόνια. Με την πολιτική σας «παίζοντας καθυστερήσεις» μέχρι τον Ιούνιο του 2015 προκαλέσατε όλο αυτό και φτάσατε στο δημοψήφισμα παρωδία της 5ης Ιούλιου του 2015 ακριβώς για να ξανακερδίσετε τις εκλογές, γιατί δεν τολμούσατε να πείτε ότι όλα αυτά που λέγατε ήταν ψέματα. Με αποτέλεσμα να κλείσετε τις τράπεζες.

 Δεν είχε σημειωθεί, κύριε Τζανακόπουλε και κύριε Καραμέρο, 40 δισ. ευρώ εκροή καταθέσεων; Δεν κλείσατε τις τράπεζες; Δεν κάνατε μια ανακεφαλαιοποίηση το Δεκέμβριο του 2015 που εξανέμισε την περιουσία των Ελλήνων φορολογουμένων; Εκεί ήταν η περιουσία των Ελλήνων φορολογουμένων την εξανεμίσατε και έχετε το θράσος και «κουνάτε το δάχτυλο»; Μα είναι δυνατόν;

Και λέτε τώρα τι θα πει ο Υπουργός και τι δε θα πει; Θα πει εκείνο που νομίζει και κρίνετε ότι εσείς ως προς την αξιοπιστία του. Αν ήταν έτσι ή αν δεν ήτανε. Κάνατε προσωπική επίθεση το τι έκανε ο κ. Πετραλίας ή δεν έκανε. Το 2012 μέχρι το 2015 τον Ιανουάριο κάποιοι άνθρωποι «βάλαν πλάτη» για να σταθεί όρθια η πατρίδα και μέσα σ’ αυτούς ήταν και ο κ. Πετραλίας.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε συνάδελφε, θα έχουμε αύριο την Ολομέλεια έχετε χρόνο να πείτε όλα αυτά που λέτε σήμερα.

 Το λόγο έχει ο κ. Πετραλιάς.

 **ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Επειδή είναι αργά δεν θέλω να συνεχιστούν οι υψηλοί τόνοι. Προφανώς, ο καθένας μπορεί να έχει διαφορετική άποψη για τος ποιος φταίει κ.λπ.. Δεν είναι θέμα της Κυβέρνησης, αυτά είναι κάποια γεγονότα που είναι γνωστά σε όλες τις εφημερίδες.

Εδώ θέλω να αναγνωρίσετε ότι πραγματικά η ζημιά από τα Capital control και τη διαχείριση του κ. Βαρουφάκη, ήταν μεγάλη. Νομίζω ότι αυτό πρέπει να το αναγνωρίσετε όλοι, δεν υπάρχει αμφιβολία επ’ αυτού και ότι θα μπορούσαν να αποφευχθούν τα Capital control.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύριε Υφυπουργέ, αυτά είναι γνωστά σε όλο τον κόσμο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Το ότι τα Capital control δεν προκαλούν ζημία στις τράπεζες και δεν προκαλούν αύξηση κόκκινων δανείων, επίσης, πρέπει να τα αναγνωρίσετε. Δεν γίνεται. Αυτά ήθελα να αναφέρω. Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών «Κύρωση της από 18.7.2024 Σύμβασης Συγχώνευσης και Επένδυσης μεταξύ του Ταμείου Χρηματοπιστωτικής Σταθερότητας και της εταιρείας περιορισμένης ευθύνης με την επωνυμία «THRIVEST HOLDING LTD».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Ο Εισηγητής της Πλειοψηφίας, κ. Στυλιανός (Στέλιος) Πέτσας, ψήφισε «Υπέρ».

Ο Εισηγητής της Μειοψηφίας, Γεώργιος Καραμέρος, ψήφισε «Κατά».

Ο Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Παύλος Γερουλάνος, επιφυλάχθηκε.

Η Ειδική Αγορήτρια της Κ.Ο. «Κ.Κ.Ε.», κυρία Αφροδίτη Κτενά, ψήφισε «Κατά».

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος, επιφυλάχθηκε.

Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, ψήφισε «Κατά».

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Ανδρέας Βορύλλας, ψήφισε «Κατά».

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας, επιφυλάχθηκε.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς, ψήφισε «Κατά».

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών, γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Κυρίες και κύριοι συνάδελφοι στο σημείο αυτό λύεται η συνεδρίαση της Επιτροπής.

Σας ευχαριστώ. Καλό απόγευμα.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Αθανάσιος Ζεμπίλης, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Μάριος Σαλμάς, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Όλγα Γεροβασίλη, Χρήστος Γιαννούλης, Γεώργιος Καραμέρος, Βασίλειος Κόκκαλης, Κυριακή Μάλαμα, Χαράλαμπος (Χάρης) Μαμουλάκης, Αικατερίνη (Κατερίνα) Νοτοπούλου, Νικόλαος Παππάς, Ιωάννης Σαρακιώτης, Ελένη-Μαρία (Μιλένα) Αποστολάκη, Ελένη Βατσινά, Παύλος Γερουλάνος, Μιχαήλ Κατρίνης, Παρασκευάς (Πάρις) Κουκουλόπουλος, Χριστίνα Σταρακά, Νικόλαος Καραθανασόπουλος, Διαμάντω Μανωλάκου, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Δημήτριος Νατσιός, Αλέξανδρος Καζαμίας, Ελένη Καραγεωργοπούλου, Ιωάννης Κόντης, Αθανάσιος Χαλκιάς και Ελευθέριος Αυγενάκης.

Τέλος και περί ώρα 19:35΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**